PRU15: BN diyakini menang 50 kerusi Parlimen di Felda – GWGF
Oleh HARIS FADILAH AHMAD

17 November 2022, 5:22 pm
JERANTUT – Gabungan Wawasan Generasi Felda (GWGF) yakin Barisan Nasional (BN) mampu menang 50 kerusi daripada 54 Parlimen kawasan Felda seluruh negara dalam Pilihan Raya Umum ke-15 ( PRU15).
Presiden GWGF, Tan Sri Rozali Ismail berkata, keyakinan itu berdasarkan kepada sentimen semasa serta sambutan terhadap calon BN semasa berkempen yang semakin meningkat.
“Pada PRU14, BN hanya menang 27 kerusi Parlimen, merosot berbanding 48 kerusi daripada 54 diperoleh pada PRU13. Kita yakin pada PRU15 ini peneroka kembali memberikan sokongan padu kepada BN.
“Kehadiran saya di setiap rancangan Felda seluruh negara jelas mendapati trend sokongan terhadap calon BN di peringkat Parlimen dan Dewan Undangan Negeri ( DUN) meningkat hasil kempen yang menjelaskan wawasan sebenar negara selepas menang PRU15.
“Warga Felda yang terdiri daripada generasi pertama,  kedua dan ketiga termasuk kalangan pengundi baharu perlu memberi undi kepada calon BN yang menjadi sandaran bagi kita sebagai anak Felda,” katanya selepas melancarkan Kelab Permotoran Storm Rider Junior Peringkat Negeri Pahang di Felda Jengka 12 di sini hari ini .
Rozali menambah, GWGF yakin BN mendapat jumlah kerusi yang selesa bagi membentuk kerajaan sendiri tanpa gabungan dengan parti lain.

Katanya, apabila kerajaan baharu dibentuk bermakna BN dominan sekali gus memudahkan semua agenda pembangunan yang dirangka dapat membela kebajikan peneroka Felda di seluruh negara.
“GWGF mengambil ketetapan  terus menyokong BN dalam PRU15 ini setelah mengambil kira rekod buruk selama 22 bulan ditempuh semasa Pakatan Harapan (PH) memerintah banyak menyusahkan rakyat khususnya masyarakat peneroka.
“Warga Felda pula jangan mudah lupa bahawa BN yang banyak berjasa dari dahulu sehingga ini dan tidak perlu terpengaruh beberapa isu (Felda) yang dicetuskan oleh segelintir cuba memfitnah untuk meraih kepentingan peribadi dan politik,” katanya. – KOSMO! ONLINE


Askar Ukraine lancar tembakan kedua paling jauh di dunia
Oleh KOSMO!

17 November 2022, 6:00 pm
KIEV – Seorang askar Ukraine dikatakan melepaskan tembakan kedua paling jauh di dunia menggunakan selaras raifal gergasi yang bersaiz lebih tinggi daripadanya, lapor akhbar Daily Star semalam.
Askar yang identitinya tidak didedahkan itu melepaskan tembakan menggunakan raifal dikenali sebagai Snipex Alligator sepanjang 195.6 sentimeter.
Tembakan tepat itu menjadikannya sebagai tembakan kedua paling jauh yang pernah dicatatkan dalam sejarah menggunakan raifal tepat.
Tembakan pada jarak sejauh 2.7 kilometer (km) itu mengenai seorang askar Russia dalam satu klip video yang disahkan oleh komando Angkatan Tentera Ukraine.
“Penceroboh (Russia) telah dihapuskan dengan tembakan tepat pasukan khas dari jarak 2.7 km, satu jarak yang kini menduduki  tempat kedua dalam ranking dunia, disahkan oleh komando Pasukan Tentera,” demikian menurut kenyataan Pasukan Tentera Ukraine.
Tembakan itu berada di tempat kedua di belakang seorang penembak tepat dari Kanada yang menembak seorang anggota  militan Daesh di Iraq pada jarak 3.4 km pada 2017. – Agensi


Farm Fresh sumbang bekalan susu selama enam bulan kepada Pewaris
Oleh NUR HUDA MUSA

17 November 2022, 5:36 pm
PETALING JAYA – Pengeluar produk tenusu tempatan terbesar Malaysia, Farm Fresh Berhad (Farm Fresh) komited mahu membina generasi yang lebih sihat dan kuat dengan membekalkan susu yang penuh nutrisi dan berkhasiat kepada Pertubuhan Warisan Suci (Pewaris).
Ketua Pegawai Operasi Farm Fresh, Azmi Zainal berkata, selari dengan usaha jenama itu, Farm Fresh akan membekalkan susu secara berkala selama enam bulan berturut-turut kepada anak-anak Pewaris.
“Sumbangan susu ini juga antara lain ingin membekalkan nutrisi dari tenusu asli dan berharap usaha ini dapat memupuk minat anak-anak ini untuk terus menikmati khasiat susu.
“Antara sumbangan bekalan makanan termasuk tepung, beras, telur, santan dan oat,” katanya ketika menyampaikan sumbangan bekalan susu Farm Fresh dan sumbangan bekalan makanan kepada Pewaris.
Katanya, Farm Fresh sentiasa mengambil berat dan prihatin akan produk dihasilkan, justeru semua produknya mesti mempunyai khasiat tenusu asli dan tidak mempunyai bahan-bahan yang tidak sepatutnya diberikan kepada anak-anak.
“Usaha ini adalah usaha kecil kami untuk berbakti semula kepada masyarakat.

“Kami berharap usaha ini sedikit sebanyak dapat membantu anak-anak ini untuk terus membesar dengan baik dan membina Generasi Farm Fresh yang kuat!,” ujarnya.
Terdahulu, Pewaris ditubuhkan untuk membantu memberikan pendidikan dan perhatian kepada anak-anak yang kurang bernasib baik.
“Kebanyakan mereka bermula dari peringkat taska berumur empat hingga enam tahun sementara rumah yang dikunjungi Farm Fresh kali ini melindungi hampir 30 anak-anak perempuan berumur bawah enam tahun.
“Selain bekerja, Farm Fresh sentiasa menyokong usaha kebajikan dan memupuk semangat sentiasa ingin memberi bakti kepada masyarakat di dalam kalangan pekerja kami,” katanya.-KOSMO! ONLINE


PRU15: Berani mereka kata No! – Anwar
Oleh MOHD YUNUS YAKKUB

17 November 2022, 5:28 pm
SHAH ALAM – Pertemuan dengan syarikat perladangan besar di negara ini menjadi fokus utama Pengerusi Pakatan Harapan (PH), Datuk Seri Anwar Ibrahim bagi mengatasi kos sara hidup rakyat.
Anwar berkata, ini terutama melibatkan bahan minyak masak yang perlu dijual di dalam pasaran negara ini bagi mengimbangi keperluan penduduk.
Dakwanya, antara syarikat akan dipanggil untuk bertemu sebaik diangkat menjadi Perdana Menteri adalah Sime Darby, kumpulan IOI dan Guthrie Berhad.
“Sebelum ini saya kata syarikat kecil dan syarikat untung ratus ribu jangan kacau namun syarikat yang untung setengah billion ringgit akan diminta bantu kita.
“Bukan banyak hanya minta jual 10 peratus daripada hasil keluaran kelapa sawit dijual pada harga murah bagi pasaran tempatan.
“Mereka akan tetap untung dan berani mereka kata no! (tidak). Ini Anwar,” katanya ketika berucap pada majlis minum petang bersama beliau di Seksyen 16, hari ini.

Dalam pada itu, beliau berharap orang ramai dapat memberikan sokongan kepada calon, Azli Yusof bagi mengekalkan kubu kuat PH di Parlimen Shah Alam.
“Saya lihat sokongan anak muda amat luar biasa. Terima Kasih,” katanya. – KOSMO!ONLINE


Projek RM285 juta diluluskan sebelum Parlimen bubar – KASA
Oleh MOHD. HUSNI MOHD. NOOR

17 November 2022, 5:27 pm
PUTRAJAYA – Kementerian Alam Sekitar dan Air (KASA) memaklumkan bahawa Projek Naik Taraf Loji Bagi Kawasan Tadahan Pembetungan Klang Selatan telah diluluskan sebelum pembubaran Parlimen pada 10 Oktober lalu.
KASA menerusi kenyataan akhbar hari ini berkata, projek tersebut telah diluluskan pada November 2020 di bawah Rolling Plan 1 (RP1) Tahun 2021 Rancangan Malaysia Ke-12 (RMK-12).
Menurutnya, proses perolehan projek itu telah bermula sejak 6 Oktober lalu sedangkan pembubaran parlimen pada 10 Oktober.
“KASA sangat berhati-hati dalam mengambil sebarang tindakan dalam tempoh kerajaan caretaker ini.
“Justeru itu, kenyataan yang tular adalah tidak berbangkit sama sekali kerana tiada sebarang ikatan kontrak telah dijalin antara kerajaan dengan syarikat dalam tempoh ini,” katanya.
KASA menegaskan bahawa surat yang didakwa kononnya dikeluarkan oleh Kementerian Kewangan (MOF) tersebut perlulah disiasat terlebih dahulu oleh pihak berkuasa.

Menurut KASA, kenyataan pihak yang mendakwa bahawa kerajaan telah meluluskan projek selepas pembubaran parlimen adalah satu tohmahan yang tidak berasas sama sekali.
Terdahulu, Timbalan Presiden Parti Keadilan Rakyat (PKR), Rafizi Ramli mendedahkan projek naik taraf loji bernilai RM285 juta itu telah diluluskan oleh KASA kepada sebuah syarikat selepas Parlimen dibubarkan.
Rafizi juga sebelum ini telah menuntut penjelasan daripada Menteri Alam Sekitar dan Air, Tuan Ibrahim Tuan Man berhubung status projek kerja-kerja rancangan tebatan banjir Sungai Langat 2 bernilai RM2 bilion yang didakwa dalam proses mendapat kelulusan.- KOSMO! ONLINE


Xi Jinping ‘sekolahkan’ PM Kanada kerana bocorkan ‘rahsia’ kepada media
Oleh KOSMO!

17 November 2022, 5:10 pm
JAKARTA – Presiden China, Xi Jinping memarahi Perdana Menteri Kanada, Justin Trudeau kerana membocorkan butiran mesyuarat sidang kemuncak negara Kumpulan 20 (G20) di Pulau Bali, Indonesia kepada pemberita, lapor stesen penyiaran Sky News semalam.
Trudeau dikatakan menyuarakan kebimbangannya mengenai campur tangan Beijing dalam hal ehwal Ottawa.
Jinping kemudian memarahi Trudeau yang mana percakapan itu dirakam oleh kamera televisyen.
“Semua yang kita bincangkan telah dibocorkan kepada akhbar, ia tidak bagus. Itu bukan cara perbualan yang sepatutnya dijalankan jika anda ikhlas,” kata Jinping.
Trudeau kemudian menjawab kata-kata Jinping sambil memberitahu, Kanada mengamalkan dasar dialog terbuka dan telus.
“Kami akan berusaha untuk bekerjasama secara konstruktif, namun akan adanya beberapa perkara yang kita tidak akan bersetuju,” ujar beliau.

Jinping kemudian melihat ke arah sekeliling lalu berkata: “Mari nyatakan syarat-syaratnya dahulu,” sebelum kedua-duanya berjabat tangan.
Seorang pegawai Ottawa berkata, antara perkara yang dibincangkan adalah hal berkaitan konflik peperangan di Ukraine, Korea Utara dan perubahan iklim dengan Trudeau membangkitkan kebimbangan serius mengenai campur tangan dalam hal ehwal Kanada.
Bekas duta Kanada ke China, Guy Saint-Jacques berkata, beliau berpendapat Jinping sengaja memarahi Trudeau di hadapan kamera.
“Apabila anda melihat ke arahnya (Jinping), wajahnya menjadi merah dan menggerakkan lengannya.
“Beliau kelihatan gelisah. Jelas bahawa beliau tidak gembira dengan tindakan Trudeau yang memberitahu butiran mesyuarat kepada media,” katanya. – Agensi


PRU15: PN Perak tawar 50,000 tapak rumah dalam manifesto
Oleh ASLIZA MUSA

17 November 2022, 4:50 pm
IPOH – Perikatan Nasional (PN) Perak menawarkan manifesto 50,000 tapak rumah kepada mereka yang belum memiliki kediaman sendiri jika gabungan itu berjaya membentuk kerajaan negeri pada Pilihan Raya Umum ke-15 (PRU15).
Pengerusinya, Datuk Seri Ahmad Faizal Azumu berkata, tawaran itu juga termasuk untuk mana-mana keluarga yang menetap di kawasan setinggan.
“Dalam hal ini, kita berpandangan yang nasib golongan itu perlu mendapat pembelaan sewajarnya. Oleh itu, keluarga yang belum memiliki rumah diberi peluang memohon tapak bagi membolehkan mereka membina rumah mengikut kapasiti keluarga.
“Insha-Allah, sebanyak 50,000 keluarga dijangka menerima faedah daripada inisiatif berkenaan,” katanya ketika berucap pada pelancaran Manifesto PN Perak bagi PRU15 di sini hari ini.
Manifesto bertemakan PN Baik Perbaiki Negeri Bersama Agenda Inisiatif Kemakmuran itu menggariskan lima teras utama dengan fokus terarah kepada pendidikan, sosial, wanita, infrastruktur dan kelestarian alam sekitar.
Menurut Ahmad Faizal, beliau cuba menyelesaikan masalah setinggan di Perak ketika menjadi Menteri Besar tetapi tidak sempat kerana ditumbangkan selepas kira-kira dua tahun.

“Tentu sekali apa juga permasalahan yang ada kita akan cuba selesaikan satu persatu dan secara serius kerana kita dapati banyak tanah-tanah yang telah diduduki sekian lama tidak diselesaikan dengan serius.
“Ia didengari, kemudian cuba diselesaikan tetapi tidak dapat diputuskan,” katanya.
Mengulas lanjut Ahmad Faizal berkata, pihaknya tidak menjanjikan bulan dan bintang seperti sesetengah pihak, namun manifesto yang menawarkan 20 inisiatif itu diharap dapat memenuhi kehendak dan tuntutan rakyat. – KOSMO! ONLINE


PRU15: 100 ahli Putra sokong Che Abdullah di Tumpat
Oleh ROHANA MOHD. NAWI

17 November 2022, 5:00 pm
TUMPAT – Kira-kira 100 ahli dan penyokong Parti Bumiputera Perkasa Malaysia (Putra) di Tumpat menyatakan sokongan penuh kepada calon Barisan Nasional (BN) Parlimen Tumpat, Datuk Che Abdullah Mat Nawi pada Pilihan Raya Umum ke-15 (PRU15).
Sokongan mereka itu diketuai oleh Ketua Wirawati Putra Kelantan, Siti Masitah Nasir dan Ketua Wira Putra Tumpat, Afuan Ramzai apabila mereka akan bekerjasama membantu jentera BN di Parlimen itu.
Che Abdullah berkata, beliau bersyukur apabila mendapat sokongan daripada ahli Putra yang akan membantunya dalam tempoh kempen yang masih berbaki kurang daripada 48 jam lagi.
Menurutnya, selain ahli Putra, beliau turut difahamkan ada beberapa pusat daerah mengundi gabungan parti lain di beberapa kawasan di sini ditutup hari ini apabila menyatakan sokongan kepadanya pada PRU15.
“Penyokong parti selain BN akhirnya sudah tidak terpedaya dengan segala tohmahan palsu terhadap saya. Mereka kini bersama saya dan BN untuk berjuang pada PRU15,” katanya pada sidang akhbar di Wakaf Bharu hari ini.
Sementara itu, Siti Masitah yang juga Ketua Penerangan Putra dan Ketua Wirawati Putra Tumpat berkata, beliau meletakkan semua jawatannya dalam parti itu berkuat kuasa hari ini.

Katanya, ramai ahli Putra akan memberi sokongan kepada BN selepas melihat Che Abdullah yang cakna kepada rakyat.
“Selepas membuat pemantauan beberapa kawasan di empat Dewan Undangan Negeri (DUN) di Tumpat, saya melihat Che Abdullah prihatin terhadap rakyat di sini.
“Saya dan rakan-rakan telah membuat keputusan untuk menyokong Che Abdullah yang bertanding atas tiket BN pada PRU15,” katanya. – KOSMO! ONLINE


Lebuh Raya KLK, LPT2 semakin sesak
Oleh KOSMO!

17 November 2022, 4:47 pm
PETALING JAYA – Aliran trafik di Lebuh Raya Kuala Lumpur-Karak (KLK) dan Lebuh Raya Pantai Timur 2 (LPT2) dilaporkan perlahan sejak awal petang tadi.
Ia susulan warga kota mula pulang ke kampung untuk proses pengundian Pilihan Raya Umum ke-15 pada Sabtu ini.
Lembaga Lebuh Raya Malaysia (LLM) menerusi perkongsian di Facebook rasminya memaklumkan, trafik mulai meningkat dan perlahan ekoran pertambahan kereta di lokasi arah Timur Bentong.
“Trafik sesak sebelum masuk Plaza Tol Gombak, 12 km selepas Gombak ke Terowong Genting Sempah dan Bukit Tinggi ke Lentang.
“Beralih ke trafik LPT2, trafik sesak bermula dari arah Utara, sebelum keluar Plaza Tol Kuala Terengganu,” kata LLM.
Sehubungan itu, pihak LLM menasihati orang awam agar memandu secara berhemah dan berhati-hati di jalan raya. -KOSMO! ONLINE.


PRU15: Sokongan penyokong BN tidak merosot – Saarani
Oleh LIYANA RAMLI

17 November 2022, 4:56 pm
KUALA KANGSAR – Dakwaan sokongan pengundi Melayu kepada Barisan Nasional (BN) merosot sejak enam bulan menjelang Pilihan Raya Umum ke-15 (PRU15) adalah propaganda semata-mata.
Pengerusi BN Perak, Datuk Seri Saarani Mohamad berkata, dakwaan itu merupakan propaganda pihak yang mengatakan kononnya semua agensi penarafan meletakkan BN akan kalah.
“Saya pun baca, itu adalah propaganda pihak lawan. Bila saya nampak ‘Bukit Aman’ saya yakin ini satu penipuan.
“Bukit Aman tidak akan bocornya maklumat kepada sesiapa pun. Jadi, kalau itu satu sumber yang tak sah, yang lain semua bohong belaka,” katanya pada sidang akhbar di sini semalam.
Menurutnya, ini adalah propaganda pihak lawan untuk melemahkan semangat jentera parti BN.
“Penyokong BN, jangan pula memanjangkan propaganda tersebut. Tidak mungkin berlaku seperti itu,” katanya.

Terdahulu, media melaporkan kajian ringkas oleh Merdeka Centre for Opinion Research mendapati sokongan pengundi Melayu kepada BN pada hujung Oktober hanya 32 peratus berbanding 40 peratus pada Mei.
Sokongan pengundi Melayu kepada BN sebelumnya berkurangan sebanyak empat peratus kepada 36 peratus pada hujung Julai tetapi naik kepada 37 peratus pada hujung September sebelum mencatat penurunan lima peratus semasa kajian terkini hujung Oktober lalu. – KOSMO! ONLINE


PRU15 : PDRM beri jaminan hari mengundi selamat
Oleh AZMI NORDIN

17 November 2022, 4:40 pm
PETALING JAYA – Polis Diraja Malaysia (PDRM) memberikan jaminan kepada masyarakat bahawa suasana selamat dan lancar sepanjang berlangsungnya hari pengundian Pilihan Raya Umum Ke-15 (PRU15), Sabtu ini.
Ketua Polis Negara, Tan Sri Acryl Sani Abdullah Sani berkata, pelbagai elemen telah digerakkan dan seluruh anggota berada ditahap siap siaga bagi memastikan kelancaran hari mengundi terjamin.
“Setakat ini, proses penamaan calon telah berjalan lancar walaupun terkesan beberapa insiden terpencil yang berjaya ditangani dengan baik.
“Dalam tempoh berkempen pula, keadaan keselamatan adalah terkawal tanpa berlaku sebarang insiden yang menggugat ketenteraman awam,” katanya dalam kenyataan hari ini.
Sehubungan itu, beliau komited bahawa proses pembuangan undi akan berlangsung dengan lancar dan semua masyarakat akan dipastikan dapat menunaikan tanggungjawab sebagai pengundi dalam suasana selamat.
Jelas beliau, orang ramai dinasihat agar tidak terpedaya dengan sebarang berita palsu yang bertujuan membangkitkan kegelisahan atau ketenteraman awam dan keselamatan negara.

“PDRM akan memberi komitmen yang tinggi dalam memastikan pilihanraya kali ini berkalan dengan aman dan tenteram.
“Tindakan tegas akan diambil ke atas mana-mana pihak yang cuba menimbulkan provokasi yang boleh mengancam keselamatan dan ketenteraman negara,” katanya. – KOSMO! ONLINE.


Kenderaan mula sesak menghala keluar Jambatan P. Pinang
Oleh NOOR HASLIZA NUSI

17 November 2022, 4:46 pm
GEORGE TOWN – Laluan keluar dari pusat bandar ini dilihat mula sesak dengan kenderaan-kenderaan termasuk di jalan utama menunju ke Jambatan Pulau Pinang di sini sebentar tadi.
Tinjauan Kosmo! sejak pukul 3.45 petang tadi mendapati banyak kenderaan menghala ke Lebuh Raya Tun Dr Lim Chong Eu dan Greenlane dari arah Jalan Penang serta berhampiran Kompleks Tun Abdul Razak (Komtar).
Pengguna turut berdepan kelewatan sehingga hampir setengah jam apabila kenderaan mula bergerak perlahanan dari Jalan Batu Uban menuju ke pusat bandar dan tanah besar iaitu Seberang Perai.
Keadaan ini dijangka berlarutan sehingga pukul 9 malam nanti apabila ramai dalam kalangan pengundi luar yang tinggal di negeri ini dikatakan mula merancang perjalanan pulang ke kampung halaman selepas waktu bekerja antara pukul 5, 6 dan 7 petang ini.
Isnin lalu, Perdana Menteri, Datuk Seri Ismail Sabri Yaakob mengumumkan hari kelepasan am pada 18 dan 19 November ini bagi memudahkan Keluarga Malaysia menunaikan tanggungjawab masing-masing untuk mengundi pada Pilihan Raya Umum Ke-15 (PRU15).
Terdahulu, pada 10 November lalu, kerajaan negeri Pulau Pinang turut mengambil langkah mengisytiharkan cuti khas negeri pada 18 November (Jumaat) ini, sehari sebelum hari pengundian berlangsung pada Sabtu. – KOSMO! ONLINE


PRU15: Tiket habis petanda kemenangan PH
Oleh KHAIRUL MOHD. ALI

17 November 2022, 4:39 pm
JOHOR BAHRU – Pakatan Harapan (PH) melihat situasi kehabisan tiket membabitkan perkhidmatan bas, keretapi dan kapal terbang yang berlaku ketika ini sebagai petunjuk awal kemenangan yang bakal dicapai mereka.
Pengerusi PH Johor, Datuk Seri Salahuddin Ayub berkata, keadaan itu menunjukkan semangat tinggi dalam kalangan rakyat negara ini untuk keluar mengundi dalam Pilihan Raya Umum ke-15 (PRU15), Sabtu ini.
Menurut beliau, kesesakan juga dapat dilihat di laluan darat memasuki negara iaitu Tambak Johor dan Laluan Kedua.
“Jika kita lihat keadaan sekarang, tiket bas, keretapi dan juga kapal terbang ‘sold out’. Di Kompleks Kastam, Imigresen dan Kuarantin (CIQ) juga orang Malaysia beratur untuk balik mengundi.
“Fenomena itu merupakan petanda positif kepada PH bahawa rakyat Malaysia bersemangat tinggi untuk keluar mengundi, dan semakin tinggi peratusan itu semakin cerah peluang PH untuk menang,” katanya ketika berucap pada program ‘walkabout’ PH di Taman Johor Jaya, di sini hari ini.
Turut hadir, Pengerusi DAP Johor, Liew Chin Tong dan bekas Pengerusi PKR Johor, Hassan Abdul Karim.

Tambah Salahuddin, PH kini berada dalam ‘mood’ terbaik dimana momentum sokongan rakyat semakin meningkat jika dibandingkan dengan minggu pertama kempen yang dilihat agak perlahan.
“Dalam minggu pertama kempen, masih tidak nampak momentum itu tetapi dalam tempoh beberapa hari lepas, termasuklah dengan fenomena kehabisan tiket, ini memberi cahaya kepada PH,” ujarnya.
Dalam pada itu, beliau turut menjelaskan kempen politik PH bukan bersifat dendam seperti didakwa segelintir pihak, sebaliknya bersifat memperjuangkan keadilan.
“Tidak (bersifat dendam), kita ambil tindakan berdasarkan keadilan dan kita mahu semua perkara dibuat berlandaskan prosedur yang betul. Maknanya apabila PH memerintah dan sekiranya ada salah laku, kita serahkan kepada undang-undang, bukan dendam,” jelasnya.
Beliau berkata demikian sebagai mengulas kenyataan Timbalan Presiden PKR, Rafizi Ramli yang mahu ‘memburu’ Ketua Pengarah Suruhanjaya Pencegahan Rasuah Malaysia (SPRM), Tan Sri Azam Baki yang didakwanya banyak terpalit dengan salah laku. – KOSMO! ONLINE


Allah berikan kamu untuk aku tahu apa itu sabar – Alyah
17 November 2022, 4:34 pm
PETALING JAYA – “Allah SWT berikan kamu untuk aku belajar mengenal Allah. Allah SWT berikan kamu untuk aku tahu apa itu sabar.”
Demikian titipan penuh makna penyanyi popular Datin Alyah sempena ulang tahun kelahiran suaminya, maestro muzik terkenal, Datuk Ramli MS yang ke-64 hari ini.
Kata Alyah atau nama sebenarnya Noor Hasliah Abu Hasan, Tuhan itu Maha Hebat kerana memberikan pelbagai rasa dalam rumah tangganya bersama Ramli sepanjang sembilan tahun mereka berkahwin.
“Allah SWT masih berikan aku bersama kamu untuk ketahui aku juga manusia biasa, bila-bila saja mampu lakukan kekhilafan.
“Allah SWT Maha Hebat diberikan pelbagai rasa dalam rumah tangga ini untuk aku tahu siapa yang terbaik buatku. I sayang you nie (honey),” tulisnya.
Ucapan Alyah, 41, menerusi perkongsian dalam Instagram turut disertakan dengan rangkuman beberapa gambar dan video bersama Ramli atau mesra disapa Tok Ram.

“Selamat hari lahir. Semoga sentiasa berada di bawah perlindungan Allah SWT dunia dan akhirat. Tahun ini tak ada kejutan. Konsep terus terang saja katanya.
“Bila ditanya, apa itu? Saya pun jawab kek hari lahir awak. Nanti makan malam dengan kawan ya,” tulis Alyah.
Perkongsian Alyah turut memancing perhatian ramai rakan artis dan peminat yang turut sama menitipkan doa buat Ramli agar diberikan kesihatan baik dan selalu berada dalam rahmat Allah SWT.
Untuk info, Alyah dan Ramli mendirikan rumah tangga pada 18 Mac 2013. – KOSMO! ONLINE


Penganggur pecah kedai, bawa lari barang bernilai RM13,000
Oleh TUAN NURHIDAYAH TUAN AB.GHANI

17 November 2022, 5:09 pm
AMPANG – Dua lelaki warga tempatan yang juga penganggur diberkas susulan kes pecah kedai serbaneka di Jalan Besar Pekan, di sini, Selasa lalu.
Ketua Polis Daerah Ampang Jaya, Asisten Komisioner Mohamad Farouk Eshak berkata, pihaknya menerima laporan seorang lelaki warga tempatan berusia 30 tahun pada 8 November lalu.
“Mangsa yang juga peniaga difahamkan meninggalkan kedai serbaneka berkenaan dalam keadaan berkunci baik.
“Keesokan harinya, dia mendapati pintu belakang kedai telah diumpil dan setelah pemeriksaan dilakukan, dia menyedari beberapa barang hilang bernilai anggaran RM13,000,” katanya dalam kenyataan hari ini.
Jelas Farouk, tangkapan telah dibuat ke atas dua lelaki tempatan berusia 29 dan 33 tahun yang disyaki terlibat dalam kes tersebut.
“Suspek pertama mempunyai dua rekod jenayah manakala suspek kedua tidak mempunyai sebarang rekod jenayah. Ujian air kencing ke atas kedua-dua suspek juga didapati negatif.

“Pihak polis turut membuat rampasan beberapa barang seperti laptop, power bank, minyak wangi dan mesin gunting rambut milik pengadu,”ujarnya.
Menurutnya, suspek telah direman selama tujuh hari bermula semalam sehingga Selasa minggu hadapan.
“Kes disiasat di bawah Seksyen 457 Kanun keseksaan dan Seksyen 457 Kanun Keseksaan.
“Hukuman Seksyen 457 Kanun Keseksaan hendaklah dihukum dengan pemenjaraan selama tempoh yang boleh sampai empat belas tahun atau dengan denda atau dengan kedua-duanya,” jelasnya. – KOSMO! ONLINE


PRU15: Tidak wakili Majlis Profesor Negara dan semua profesor – PM
Oleh ABDUL RASHID ABDUL RAHMAN

17 November 2022, 4:00 pm
BERA – Perdana Menteri, Datuk Seri Ismail Sabri Yaakob berkata, kenyataan 70 profesor Melayu dikenali sebagai G70 yang menyokong Datuk Seri Anwar Ibrahim sebagai calon Perdana Menteri tidak mewakili seluruh profesor di Malaysia.
Katanya, kenyataan mengelirukan itu juga tidak mewakili Majlis Profesor Negara yang akan membuat kenyataan nanti.
“Biasalah di dalam mana-mana pertubuhan pun ada menyokong ada yang tidak menyokong tetapi seperti yang saya sebutkan tadi tidak mewakili keseluruhan profesor negara.
“Malah saya bercakap dengan Presiden Majlis Profesor Negara (beliau menyatakan) itu bukan mewakili fikiran profesor,”katanya dalam sidang akhbar pada majlis pelancaran Semarak Uniti Keluarga Malaysia di Dataran Kerayong di sini hari ini.
Semalam media melaporkan Kumpulan 70 profesor Melayu dikenali sebagai G70 menyokong Presiden PKR, Datuk Seri Anwar Ibrahim sebagai calon Perdana Menteri berdasarkan kredibiliti dan rekod prestasinya yang cemerlang.
Jurucakap Deklarasi Profesor Melayu G70, Profesor Datuk Dr Ir Wan Ramli Wan Daud berkata, Anwar adalah satu-satunya tokoh dengan kewibawaan dan pengalaman serta integriti yang mampu memimpin masyarakat majmuk. – KOSMO! ONLINE


Tambah RM12 juta lanjutkan Jelajah Ehsan Rakyat hingga Mac
Oleh MOHD YUNUS YAKKUB

17 November 2022, 4:32 pm
SHAH ALAM – Kerajaan negeri memperuntukkan tambahan RM12 juta bagi Jelajah Ehsan Rakyat (JER) Selangor yang akan dilanjutkan sehingga Mac depan.
Pengerusi Jawatankuasa Tetap Infrastruktur dan Kemudahan Awam, Pemodenan Pertanian dan Industri Asas Tani, Ir. Izham Hashim berkata, kelulusan peruntukkan tersebut diperolehi hasil Majlis Mesyuarat Kerajaan Negeri (MMKN) tiga minggu lepas.
Katanya, ini bagi membantu rakyat Selangor mendapatkan bekalan bahan keperluan asas seperti ayam, telur, daging, ikan, minyak masak dan beras.
“Kita sudah mulakan jelajah ini dengan nama Jualan Prihatin yang merupakan Program Intervensi Harga Makanan Ehsan pada bulan Februari tahun ini.
“Sehingga Disember ini, kita memperuntukkan RM20juta dan akan ditambah RM12juta lagi sehingga Mac tahun depan,” katanya ketika ditemui pada program minum petang bersama Datuk Seri Anwar Ibrahim, hari ini.
Beliau menambah, JER itu akan bergerak ke 700 lokasi setiap hari di seluruh Selangor menerusi tujuh buah trak.

Justeru katanya, orang ramai akan mendapat manfaat sewajarnya dalam mengatasi kos sara hidup mereka.
Untuk rekod, JER menawarkan harga RM10 masing-masing bagi sepapan telur, beras lima kilogram (kg), daging (satu kilogram), seekor ayam manakala ikan kembung (RM6sekilogram) serta sebotol minyak masak lima kg (RM25). – KOSMO!ONLINE


Kerajaan tidak pernah lupa bantu petani Kada
Oleh TOREK SULONG

17 November 2022, 4:10 pm
PASIR PUTEH – Lembaga Kemajuan Pertanian Kemubu (Kada) menerima peruntukan sebanyak RM3.5 juta dalam tempoh dua tahun khusus untuk membangunkan produktiviti petani termasuk belia dalam pelbagai bidang pertanian.
Timbalan Menteri Pertanian dan Industri Makanan II, Datuk Dr. Nik Muhammad Zawawi Salleh berkata, melalui peruntukan itu, Program Transformasi Pertanian Kada di Kota Bharu, Pasir Puteh, Bachok, Pasir Mas dan Tumpat berjaya melahirkan usahawan baharu dalam tanaman padi, ternakan haiwan dan industri hiliran.
Menurutnya, seramai 936 petani Kada di lima daerah itu menerima banyak manfaat dalam mempelbagaikan projek masing-masing pada tahun lalu dengan bimbingan dan kepakaran teknikal untuk berdaya maju.
“Mereka dibimbing untuk menternak lembu, kambing dan biri-biri menerima peruntukan sehingga RM640,000. Kategori tanaman sayur-sayuran dan buah menerima sehanyak RM450,000, ternakan unggas (RM150,000) dan lain-lain projek ternakan seperti kelulut dan arnab (RM200,000).
“Selain itu, penternak ikan air tawar menerima sebanyak RM60,000 dalam program tersebut. Hari ini, seramai 219 penerima di daerah ini menerima peruntukan melibatkan jumlah keseluruhan RM330,000,” katanya ketika ditemui pemberita selepas merasmikan Majlis Penyampaian Bantuan Program Transformasi Sosio Ekonomi Keluarga Malaysia Bagi Kada Pasir Puteh di sini hari ini.
Mengulas lanjut, Nik Muhammad Zawawi berkata, Kementerian Pertanian dan Industri Makanan melalui Kada akan terus melaksanakan program tersebut menerusi Rancangan Malaysia ke-12 (RMK-12).

Katanya, ia merupakan satu usaha untuk meningkatkan pendapatan golongan petani khususnya memperkasakan ekonomi golongan sasar B40 di samping berusaha melahirkan usahawan agro yang lebih berdaya saing.
“Projek yang mendapat perhatian kerajaan ini perlu diteruskan dan diberikan tumpuan khusus kerana ia mampu meningkatkan pengeluaran makanan segar dalam industri tanaman, penternakan dan perikanan,” katanya. – KOSMO! ONLINE


Tiket bas habis, pelajar OKU jalan kaki balik Kelantan
Oleh SITI NOR MAS ERAH AMRAN

17 November 2022, 4:24 pm
KEPALA BATAS – Seorang remaja orang kelainan upaya (OKU) pertuturan dan pergerakan gigih berjalan kaki untuk pulang ke kampung halamannya di Kelantan bagi menunaikan kewajipan sebagai pengundi pada Pilihan Raya Umum ke-15 (PRU15).
Muhammad Haikal Noor Azmin,18, yang merupakan pelajar Kolej Komuniti Kepala Batas di sini nekad berbuat demikian selepas tiket bas ekspres untuk pulang ke kampung dikatakan habis dijual.
Walau bagaimanapun, dia yang berjalan bersendirian sambil menyorong beg pakaian itu ditemui seorang pensyarahnya yang kebetulan dalam perjalanan pulang di sekitar Jalan Bertam Indah 2 kira-kira pukul 7 petang semalam.
Pengarah Kolej Komuniti Kepala Batas, Ts. Jasni Mohd. Yusof ketika dihubungi berkata, pelajar tersebut ditemui dalam keadaan keletihan namun tetap mahu meneruskan perjalanan pulang ke kampung halamannya.
“Muhammad Haikal adalah pelajar bidang Sijil Animasi 2D dan dia juga kurang sempurna daripada segi pergerakan dan pertuturan namun semangatnya kuat.
“Kita mengambil inisiatif dengan menghantar Muhammad Haikal pulang Kelantan menggunakan kenderaan jabatan hari ini supaya boleh mengundi Sabtu nanti.

“Sumbangan turut dibuat oleh semua kakitangan kolej bagi memudahkan urusan perjalanan pelajar berkenaan,” katanya.
Sementara itu, Muhammad Haikal berkata, beliau amat terharu dengan bantuan yang dihulurkan oleh pihak kolej berkenaan.
Katanya, bantuan yang diberikan itu dapat meringankan beban keluarganya.
Difahamkan, beliau kematian ayah sejak berusia 11 tahun lagi dan memikul tanggungjawab sebagai anak sulung daripada lima beradik. – KOSMO! ONLINE


59 buah rumah terjejas ribut di Tampin
Oleh NOR AINNA HAMZAH

17 November 2022, 4:02 pm
TAMPIN – Sebanyak 59 buah rumah di Pasir Besar, Gemas, di sini, terjejas dalam kejadian ribut di kawasan berkenaan, petang semalam.
Salah seorang mangsa ribut, Narsham Abd Aziz, 73, berkata, ketika kejadian sekitar pukul 5 petang dia berseorangan di rumah kerana anak-anak masih belum pulang bekerja dan bunyi deruan angin serta atap-atap terangkat sangat menggerunkan.
“Sepanjang lebih 35 tahun saya menetap di Felda Pasir Besar, kejadian ribut macam ni tak pernah berlaku. Kalau berlaku pun membabitkan rumah penduduk yang terletak di kawasan lebih rendah. Kali ni saya menggigil dibuatnya, mujur anak sulong, Mohd Jonit, 57, pulang ke rumah dalam keadaan hujan lebat serta petir bagi melihat keadaan saya,” katanya ketika ditemui di Felda Pasir Besar, di sini, hari ini.
Anak bongsu mangsa, Nur Zahira Budin, 36, berkata, dia sudah merasa tidak sedap hati apabila hujan terlalu lebat dan angin tiba-tiba menderu datang semasa dia bekerja di sebuah kedai runcit berdekatan.
“Selepas kejadian mak hubungi saya bagitahu bumbung dan atap rumah sudah diterbangkan angin. Air hujan mencurah-curah masuk ke rumah. Banyak barang rosak dan kerugian juga agak besar dalam kejadian bencana alam ini,” katanya.
Sementara itu, Ahli Dewan Undangan Negeri (ADUN) Gemas, Datuk Abd Razak Ab Said berkata, kejadian berkenaan membabitkan tiga buah penempatan iaitu di kawasan felda serta sebuah taman perumahan yang mana 55 buah rumah terjejas serta empat buah rumah lagi di kawasan kampung.

Menurutnya, dalam kejadian yang sama, empat batang pokok turut tumbang di mana dua daripadanya mengenai sedikit struktur rumah dan dua lagi pokok tumbang mengenai wayar elektrik.
“Pada peringkat awal iaitu lewat petang semalam, kita mendapat maklumat 16 buah rumah terjejas dalam kejadian ini, namun jumlah Makin bertambah sehingga 12.30 tengah hari tadi, sebanyak 59 buah rumah telah dikenalpasti terjejas.
“Kebanyakkan rumah kerosakan membabitkan atap dan perabut, cuma di kawasan felda terdapat beberapa buah rumah mengalami kerosakan teruk sehingga 95 peratus. Kali terakhir kejadian ribut besar di kawasan ini adalah pada tahun 2014.
Menurutnya, peringkat awal pelbagai pihak termasuk pasukan penyelamat telah memberikan bantuan awal termasuk memasang kanvas di rumah penduduk dan tindakan seterusnya diketengahkan kepada Pejabat Daerah. – KOSMO! ONLINE


PRU15: SPRM serbu pejabat Invoke keterlaluan – Rafizi
Oleh MOHAMAD FAIZAL HASHIM

17 November 2022, 4:06 pm
JOHOR BAHRU – Tindakan Suruhanjaya Pencegahan Rasuah Malaysia (SPRM) melakukan serbuan dan rampasan di syarikat data Invoke Solutions Sdn. Bhd. disifatkan sebagai keterlaluan.
Timbalan Presiden Parti Keadilan Rakyat (PKR), Rafizi Ramli berkata, bukan sahaja SPRM melakukan serbuan dua hari berturut-turut malah turut mengambil maklumat sulit syarikat miliknya itu.
Bukan itu sahaja, Rafizi turut memberitahu bahawa pekerjanya turut ditahan ketika melakukan serbuan tersebut.
“Hari ini (Rabu) saya nak bagitau pada SPRM dan Azam Baki, semalam (Selasa) saya tak campur (urusan serbuan), kamu tahan pekerja-pekerja saya, kamu buli mereka dan kamu tanya yang bukan-bukan, tidak apa.
“Hari ini aku hantar peguam. Sebab itu hari ini mereka datang (menyiasat) dan peguam kami ada. Kami dah buat keputusan kalau kamu nak soal siasat, nak mintak dokumen nak rampasan apa-apa, sila ikut undang-undang,” katanya.
Beliau berkata demikian berucap dalam prorgam Ayuh Malaysia Kita Boleh di Dataran Larkin di sini.

Kelmarin, syarikat data itu yang diasaskan Rafizi diserbu SPRM susulan laporan polis yang dibuat sebuah badan bukan kerajaan (NGO) berhubung pengisytiharan harta Rafizi yang mengumumkan aset bersihnya bernilai RM18.85 juta.
Rafizi memberitahu, SPRM perlu berurusan dengan peguamnya dan mendapat kelulusan daripada mahkamah tinggi untuk mendapat kebenaran mengambil sebarang dokumen yang diperlukan.
“Bukan kau (SPRM) boleh datang bawa satu waran geledah dan ugut. Semua kena ikut undang-undang kerana ada (dokumen) mempunyai maklumat-maklumat sulit berkaitan pelanggan yang dikawal oleh kerahsiaan bank.
“Dan kerahsiaan maklumat sulit pelanggan itu, semua perlu dapat kelulusan dari mahkamah tinggi terlebih dahulu,” katanya.
Rafizi yang juga Pengerusi Majlis Pimpinan Negeri (MPN) Johor menyifatkan serbuan dilakukan SPRM tersebut bermotifkan politik.
“Saya harap bila Pakatan Harapan menang, bila kami cari kamu, kamu jangan salahkan adik kamu sekali lagi,” katanya merujuk kepada dakwaan pembabitan Azam dalam pemilikan saham yang didakwa milik adiknya, Nasir Baki, pada Disember lalu.
Pada Januari lalu, Azam selepas didesak pelbagai pihak untuk memberi penjelasan mendakwa bahawa akaun sistem depositori pusat (CDS) saham yang didaftarkan atas namanya digunakan oleh adiknya untuk membeli saham dan membuat pusingan dalam pasaran terbuka. – KOSMO! ONLINE


Ajal lelaki langgar lembu
Oleh ADNAN IBRAHIM

17 November 2022, 4:28 pm
KLUANG – Seorang lelaki maut selepas motosikal ditunggangnya terlibat kemalangan selepas melanggar seekor lembu di Jalan Kampung Semberong, hari ini.
Ketua Polis Daerah Kluang, Asisten Komisioner Bahrin Mohd. Noh berkata, dalam kejadian pada pukul 6.20 pagi, mangsa yang berusia 37 tahun itu menunggang motosikal Honda EX5 merempuh haiwan yang melintas laluan terbabit.
“Hasil siasatan awal di tempat kejadian mendapati motosikal itu dari arah Taman Mawar menghala ke Bandar Kluang.
“Motosikal yang ditunggang mangsa disyaki telah melanggar seekor lembu yang berada di laluan motosikal dan ianya disahkan oleh pengguna jalan yang menyatakan terdapat sekumpulan lembu di kawasan kemalangan,”katanya di sini hari ini.
Bahrain dalam pada itu menyatakan lembu yang dikatakan dilanggar oleh mangsa tidak dapat dikesan.
Ujarnya, kes di siasat di bawah Seksyen 41(1) Akta Pengangkutan Jalan 1987. – KOSMO! ONLINE


Giatkan usaha dampingi pengundi muda- Tok Mat
Oleh NAZARUDIN SHAHARI

17 November 2022, 4:19 pm
KUALA PILAH – Barisan Nasional (BN) menggesa jentera parti memperhebat gerakan mendampingi dan menyantuni para pengundi muda dalam kempen Pilihan Raya Umum ke-15 (PRU15) yang berbaki dua hari lagi.
Timbalan Pengerusi BN, Datuk Seri Mohamad Hasan berkata, jentera berkenaan perlu mengikis rasa bimbang atau khuatir untuk berbuat demikian dengan anggapan kebanyakan pengundi muda tidak menyokong BN.
Beliau yang juga Pengarah Pilihan Raya BN berkata, para pengundi muda kini lebih terdedah kepada banyak maklumat serta punya rangkaian luas dalam kalangan usia mereka.
“Mereka telah melihat kesan daripada PRU14 yang menyaksikan ekonomi negara terjejas. Pelaburan baharu tidak datang manakala pelabur lama bertindak keluar.
“Sedangkan anak-anak muda memikirkan nasib dan masa depan mereka. Mereka hendak membina kehidupan tetapi terhalang oleh kesan-kesan tersebut,” katanya ketika ditemui selepas menghadiri majlis Oghang Pilah Bersamo Tok Mat di sini hari ini.
Yang turut hadir, Pengerusi BN Kuala Pilah, Datuk Ismail Lasim; calon BN bagi kerusi Parlimen Kuala Pilah, Datuk Adnan Abu Hassan dan para pemimpin BN tempatan.

Mohamad yang juga calon BN bagi kerusi Parlimen Rembau menarik perhatian mengenai keputusan Pilihan Raya Negeri (PRN) Johor pada Februari lalu yang pertama kali melibatkan pengundi berusia 18 tahun ke atas.
Pada mulanya, tambah beliau, BN agak bimbang kerana sejumlah 750,000 pengundi baharu telah didaftarkan dengan majoritinya orang muda.
“Namun keputusan PRN itu amat menakjubkan kerana BN menang di banyak saluran pengundi muda yang terletak di kawasan bandar seperti Permas Jaya, Larkin, Gelang Patah, Yong Peng, Air Hitam dan Kluang.
“Dalam PRU14 lalu, banyak kekalahan kita berpunca daripada saluran pengundi muda yang tidak menyokong BN,” ujarnya.
Menurutnya, perbandingan antara PRU14 dan PRN Johor itu jelas menunjukkan bahawa pengundi muda kini tidak mudah dipengaruhi untuk menyokong pihak yang gagal mentadbir dengan cekap dan berkesan.
Berdasarkan statistik Suruhanjaya Pilihan Raya (SPR), seramai 1,393,549 pemilih berusia 18 hingga 20 tahun di seluruh negara akan mengundi kali pertama pada PRU15, Sabtu ini. – KOSMO! ONLINE


Mahkamah: Bapa tiri durjana dipenjara 19 tahun
Oleh TENGKU DANISH BAHRI TENGKU YUSOFF

17 November 2022, 4:12 pm
KUALA TERENGGANU – Perbuatan keji seorang pemandu lori tergamak merogol anak tiri berusia 11 tahun menerima balasan setimpal apabila dihukum penjara 19 tahun oleh Mahkamah Sesyen di sini hari ini.
Hakim Nooriah Osman turut memberi memerintahkan tertuduh berusia 30 tahun dikenakan 20 sebatan apabila mengaku bersalah atas dua pertuduhan terhadapnya.
Berdasar pertuduhan pertama, tertuduh didakwa merogol mangsa yang ketika itu berusia 11 tahun di sebuah rumah di daerah Marang pada pukul 3 pagi pada bulan Oktober 2021.
Bagi pertuduhan kedua pula, tertuduh didakwa mengulangi perbuatan keji itu di lokasi sama pada pukul 3 pagi, bulan lalu.
Dia didakwa mengikut Seksyen 376(3) Kanun Keseksaan yang memperuntukkan hukuman penjara antara lapan hingga 30 tahun serta minimum 10 sebatan jika sabit kesalahan.
Sebaik pengakuan bersalah direkodkan, tertuduh dikenakan hukuman penjara 11 tahun dan 10 sebatan bagi kesalahan pertama manakala lapan tahun penjara 10 sebata untuk kesalahan kedua.

Mahkamah mengarahkan tertuduh menjalani hukuman secara berasingan bermula tarikh ditangkap iaitu 12 November tahun lalu.
Pendakwaan dikendalikan Timbalan Pendakwa Raya, Intan Nor Hilwani Mat Rifin manakala tertuduh pula tidak diwakili peguam. – KOSMO! ONLINE


PRU15: Kenderaan bertali arus masuk Kelantan
Oleh AIMUNI TUAN LAH

17 November 2022, 4:08 pm
GUA MUSANG – Kenderaan dilihat mula bersesak memasuki negeri ini berikutan kepulangan perantau untuk mengundi pada Pilihan Raya Umum ke-15 (PRU15) Sabtu ini.
Tinjauan Kosmo! di Jalan Kuala Lipis-Gua Musang dan Gua Musang-Kuala Krai di sini mendapati, kedua-dua jalan itu mula sesak dengan kenderaan sejak pagi tadi dan dijangka keadaan itu semakin bertambah sehingga malam esok.
Seorang penjawat awam, Adila Ahmad Awang, 40, berkata, dia yang menetap di Seri Kembangan, Selangor mengambil cuti awal sehari untuk pulang mengundi di kampungnya di Rantau Panjang.
“Saya bertolak awal pagi tadi selepas subuh untuk mengelak kesesakan lalu lintas. Tetapi, saya tetap berdepan dengan kesesakan semasa memasuki bandar Raub dan Gua Musang.
“Ada beberapa lokasi di Kampung Gali, Pahang juga berlaku kesesakan apabila berlaku banjir kilat, namun jalan itu masih boleh dilalui oleh semua kenderaan,” katanya.
Adila berkata, dia menggunakan jalan alternatif melalui Gua Musang-Jeli seterusnya ke Dabong, Kuala Krai – Rantau Panjang bagi mengelak kesesakan lalu lintas.

Sementara itu, Hafizee A. Hamid, 45, dari Kota Damansara, Selangor berkata, dia sempat berhenti rehat di Hentian Gua Musang sebelum menuju ke kampung isteri di Kampung Labok, Machang dan kampung halamannya di Kubang Kerian, Kota Bharu
“Tadi ada dua tempat yang berlaku kesesakan di Pahang iaitu di bandar Raub dan Ulu Dong. Di kawasan Sungai Pasu juga trafik perlahan apabila berlaku limpahan air banjir di atas jalan raya.
“Saya tersangkut dekat Raub selama sejam dan perjalanan ke Gua Musang mengambil masa selama lima jam,” katanya. – KOSMO! ONLINE


14 gerai makanan Taman Bukit Maluri musnah terbakar
Oleh AZMI NORDIN

18 November 2022, 10:46 pm
KUALA LUMPUR – Sebanyak 14 peniaga hilang tempat berniaga apabila gerai makanan mereka musnah terbakar dalam kejadian kebakaran di Jalan Burung Tiong, Taman Bukit Maluri, di sini, malam ini.
Pusat Gerakan Operasi Bomba Kuala Lumpur dalam kenyataannya berkata, pihaknya menerima panggilan kecemasan berkenaan kebakaran itu sekitar pukul 8.38 malam.
Ekoran laporan itu, sepasukan anggota bomba berkekuatan seramai 32 orang dan lima jentera dari Balai Bomba Penyelamat (BBP) Jinjang, BBP Taman Tun dan BBP Sentul digerakkan ke lokasi  kejadian.
“Setibanya jentera dilokasi kejadian, bomba mendapati api sedang marak membakar 14 buah gerai yang berkedudukan dua baris yang bertentangan.
“Bagaimanapun, api berjaya dikawal setelah anggota melakukan penyekatan api dari merebak ke gerai lain,” katanya dalam kenyataan hari ini.
Menurutnya lagi, api berjaya dipadamkan sepenuhnya pada pukul 10.02 malam.

“Tiada mangsa yang terlibat dan punca kebakaran masih dalam siasatan,” katanya. – KOSMO! ONLINE


PRU15: Anwar yakin jadi PM, PH menang 112 kerusi
Oleh LUQMAN RIDHWAN MOHAMED NOR

18 November 2022, 11:19 pm
IPOH – Pengerusi Pakatan Harapan (PH), Datuk Seri Anwar Ibrahim yakin parti tersebut akan memperoleh majoriti mudah 112 kerusi Parlimen pada Pilihan Raya Umum ke-15 (PRU15) esok.
Beliau berkata, kejayaan PH membentuk kerajaan tersebut akan disusuli dengan majlis angkat sumpahnya sebagai Perdana Menteri yang baharu.
Sehubungan itu, beliau menyeru semua pihak untuk keluar mengundi esok dan memberi mandat kepada PH untuk memerintah negara.
“Kita sudah ikhtiar, sudah kempen dan jelajah habis dah. Kita telah ikhtiar sehabis upaya.
“Mudah-mudahan esok malam diumumkan keputusan pilihan raya (Dewan Undangan Negeri) Hulu Kinta menang Arafat (Muhamad Arafat Varisai Mahamad), Manjoi menang Asmuni (Datuk Asmuni Awi) dan Tambun menang Anwar,” katanya ketika menyampaikan amanat sebelum tamat tempoh berkempen di Ipoh malam ini.
Pada masa sama, Anwar mengulangi pendiriannya untuk memotong gaji Perdana Menteri, serta mengurangkan jumlah barisan menteri Kabinet kepada separuh daripada bilangan ketika ini.

“Gaji (menteri) akan dikurangkan setengah. Nak jadi menteri, sila terima syarat saya. Kalau tidak, tak payah,” katanya.
Beliau turut menegaskan kehadirannya ke Parlimen Tambun pada pilihan raya kali ini adalah untuk mewujudkan budaya politik baharu di negara ini.
“Jadi kita nk tunjuk satu budaya baharu di Malaysia ini. Seorang pemimpin Melayu yang bangga dengan budayanya, yang kuat semangat Islamnya tetapi beri contoh yang berbeda kerana kuat kasihnya kepada rakyat termasuk yang Kristian , Hindu atau Buddha kerana rakyat itu di bawah tanggungjawab perdana menteri yang baharu,” katanya. – KOSMO! ONLINE


Ibu pengantin lelaki melaram pakai gaun putih menyerupai pengantin perempuan
Oleh KOSMO!

18 November 2022, 9:36 pm
WASHINGTON – Ibu kepada seorang pengantin lelaki menjadi mangsa kecaman netizen kerana memakai gaun berwarna putih yang membuatkannya kelihatan seperti pengantin, lapor akhbar New York Post semalam.
Berdasarkan klip video yang dikongsikan di laman TikTok, wanita berambut perang itu memakai gaun putih labuh yang mempunyai belahan kain sehingga paras paha serta dihiasi perincian mutiara,  labuci serta korset lutsinar.
Ibu pengantin lelaki itu turut memakai hiasan kepala yang tinggi di samping gaun paras dada tersebut.
Video dikongsikan anak perempuannya itu menjadi tular dan menerima pelbagai komen daripada netizen yang menyifatkan pemakaiannya sebagai tidak sesuai.
“Mengapa dia memakai gaun putih? Dia tidak dibenarkan (berpakaian begitu) pada majlis perkahwinan saya. Ibu atau bukan, ia bukan hari bersejarah untuknya tetapi untuk pasangan pengantin,” kata seorang pengguna media sosial.
“Ia adalah hari meraikan pasangan pengantin, bukan dirinya. Ia satu tindakan yang menggerunkan,” kata seorang lagi netizen. – Agensi


Pengantin datang ke majlis perkahwinan menaiki keranda, netizen berang
Oleh KOSMO!

18 November 2022, 9:00 pm
WASHINGTON – Seorang lelaki di Amerika Syarikat (AS) menimbulkan kekecohan di media sosial kerana tiba di majlis perkahwinannya dengan menaiki sebuah keranda, lapor stesen penyiaran NDTV semalam.
Video itu dimuat naik oleh salah seorang tetamu majlis dalam  akaun TikTok. Netizen menyelar tindakan lelaki itu kerana kelakuannya yang ‘tidak sopan’.
Rakaman kejadian memaparkan sebuah keranda sebenar dibawa melalui lorong oleh rakan-rakan pengantin lelaki ke pelamin. Dua gadis turut mengiringi perarakan itu dalam keadaan yang menakutkan.
“Adakah ini acara pengebumian? Tidak, ini adalah cara rakan saya pilih untuk berjalan ke pelamin,” demikian kapsyen pada video tersebut.
Tetamu majlis keliru apabila sebuah keranda tiba kerana percaya mayat seseorang mungkin berada di dalamnya.
Mereka terperanjat apabila mendapat pengganti lelaki membuka penutup keranda dan memanjat keluar. – Agensi


PRU15: Reformasi dalam BN dan kerajaan selepas PRU15 – Ahmad Zahid
Oleh SHAMSUL KAMAL AMARUDIN

18 November 2022, 9:48 pm
BAGAN DATUK – Barisan Nasional (BN) akan melakukan reformasi di dalam parti dan kerajaan selepas Pilihan Raya Umum ke-15 (PRU15) bagi membawa negara dan rakyat maju ke hadapan.
Pengerusinya, Datuk Seri Dr. Ahmad Zahid Hamidi, menegaskan parti itu bersedia untuk membuka lembaran baharu, dengan membuat dasar-dasar yang lebih baik dan mengukuhkan pembangunan.
Pada masa sama, jelasnya, BN berjanji untuk melakukan perubahan yang progresif dalam masa beberapa bulan yang akan datang.
“Kami terbuka dengan segala kritikan dan bersedia untuk menerima pandangan daripada rakyat,” katanya dalam perutusan khas sempena Hari Mengundi PRU15 di Bagan Datuk Waterfront di sini hari ini.
Menurut beliau, rekod perkhidmatan BN selama ini telah membuktikan kepimpinannya sentiasa kekal setia dan sentiasa berada di tengah-tengah masyarakat sama ada ketika susah dan senang, sekali gus membuktikan mereka amat dekat dengan denyut nadi rakyat.
Beliau memaklumkan kebanyakan pemimpin BN bukanlah elitis sebaliknya terdiri daripada pelbagai latar belakang kepimpinan, lebih mesra dan mudah didampingi oleh rakyat.

Jelasnya, kepimpinan BN tidak hanya muncul lima tahun sekali sebaliknya jerih payah rakyat tidak kira waktu dan musim, sentiasa mendapat sentuhan daripada mereka.
“Justeru, pilihan raya kali ini adalah peluang untuk seluruh rakyat berganding bahu dan bersatu hati dalam menyelamatkan negara ini dan tidak bereksperimen dengan mereka yang tidak ada legasi rekod pembinaan negara.
“Ramai rakyat amat merindui kegemilangan BN yang telah mereka saksikan dahulu. Kegemilangan pembangunan negara, kerancakkan ekonomi yang menatijahkan kesejahteraan hidup rakyat,” ujar beliau.
Menurutnya, pengalaman 22 bulan pemerintahan Pakatan Harapan (PH) menunjukan seorang pemimpin yang tersohor sahaja tidak mencukupi jika ia tidak didokong oleh barisan Kabinet berpengalaman dan parti yang bertunjangkan akar umbi. – KOSMO! ONLINE


Lapangan Terbang Heathrow alami gangguan akibat mogok tiga hari
Oleh KOSMO!

18 November 2022, 10:00 pm
LONDON – Lapangan Terbang Heathrow di London berdepan ‘gangguan besar’ ekoran 350 pekerja akan memulakan mogok yang dijadualkan berlangsung selama tiga hari bermula semalam kerana menuntut kenaikan gaji, lapor stesen penyiaran CNN.
Seramai 350 ahli kesatuan sekerja Unite memulakan mogok selama 72 jam pada pukul 4 pagi (waktu tempatan) semalam, demikian menurut satu kenyataan akhbar.
Akhbar itu melaporkan, mogok di lapangan terbang paling sibuk di Britain itu akan ‘mengakibatkan gangguan, kelewatan dan pembatalan penerbangan yang menjejaskan Terminal Heathrow 2, 3 dan 4’.
Antara syarikat penerbangan utama yang akan terjejas ialah American Airlines, Air Canada, Lufthansa, Qantas, Swiss Air, TAP Air Portugal, Austrian Airlines, Egyptair, Aer Lingus dan Finnair.
Trafik udara di Lapangan Terbang Heathrow dibelenggu gangguan sepanjang musim panas lalu apabila permintaan perjalanan meningkat daripada paras terendah semasa pandemik Covid-19.
Pada Julai lalu, lapangan terbang itu meletakkan had harian untuk penumpang menjelang musim panas yang dilanjutkan sehingga Oktober 2022 bagi menangani kekurangan kakitangan dan lonjakan permintaan.

Had penumpang kemudian ditarik balik pada penghujung Oktober lalu dengan Heathrow baru-baru ini berkata bahawa pihaknya bersedia untuk operasi menjelang sambutan Krismas paling besar dalam tempoh tiga tahun.
Setakat ini, lapangan terbang itu telah mencapai kira-kira 74 peratus daripada kapasiti pengunjung pada 2019. – Agensi


Untung siapa mengundi esok
Oleh KOSMO!

18 November 2022, 10:57 pm
PETALING JAYA – Sempena Pilihan Raya Umum ke-15 (PRU15) kurang daripada 24 jam lagi, pengundi boleh menikmati pelbagai diskaun makanan dan promosi oleh pelbagai jenama popular, di seluruh negara.
Antaranya ialah Golden Screen Cinema, Marry Brown, TGI Friday, Old Town White Coffee, Pondok Kueh Johor Bahru, Kopi Saigon, dan Tealive.
Syarat yang ditetapkan oleh jenama-jenama terkemuka ini hanyalah, pengundi perlu menunjukkan jari yang telah dicelup dengan dakwat biru untuk layak mendapat promosi yang ditawarkan.
Jenama lain yang turut menawarkan promosi ini adalah Bean Junior, Gong Cha, Salad Atelier, Street Churros, Cool Blog, The Alley, Secret Recipe, MyLaksa dan Hokkaido Baked Cheese Tart.
Pengundi yang jari berdakwat biru juga boleh ke Nandos, Daboba, Koi, US Pizza, CU Mart, Myeong Dong Topokki, WarongByAdelRosmi dan Renjana by Kafeinatik untuk mendapatkan pelbagai promosi yang menarik.
Selain itu, Port Black Cafe, Burger Kuali Penuh (BKP), IKEA, Sushi King, Kenny Roger Roasters turut mengadakan promosi serta diskaun bagi mengalakkan orang ramai untuk turun membuang undi.

Pengundi boleh merujuk ke laman sesawang jenama-jenama tersebut untuk mengetahui terma dan syarat promosi yang ditawarkan. – KOSMO! ONLINE


PRU15: Permohonan undi pos Parlimen Padang Serai kini dibuka
Oleh EDDY AQMAL MOHAMED HAMIDI

18 November 2022, 10:54 pm
PUTRAJAYA – Suruhanjaya Pilihan Raya (SPR) memaklumkan bahawa permohonan undi pos bagi Pilihan Raya Umum Ke-15 (PRU15) Bahagian Pilihan Raya Parlimen P.017 Padang Serai telah dibuka hari ini sehingga 22 November (Selasa) depan.
Setiausaha SPR, Datuk Ikmalrudin Ishak berkata, untuk permohonan undi pos bagi Kategori 1A iaitu petugas pilihan raya, ahli atau pegawai SPR, anggota polis, tentera dan petugas media, permohonan hendaklah dilakukan secara manual.
“Permohonan secara manual ini adalah dengan menggunakan Borang 1A yang dimuat turun dari portal rasmi SPR di https://www.spr.gov.my dan dihantar ke Pejabat Pegawai Pengurus P.017 Padang Serai.
“Bagi permohonan undi pos Kategori 1B iaitu warga Malaysia di luar negara dan Kategori 1C (agensi dan organisasi) pula dilaksanakan secara dalam talian,” katanya menerusi satu kenyataan di sini hari ini.
Tambah beliau, orang ramai boleh menghubungi Unit Pengurusan Undi Pos di talian 03-8892 7040 untuk sebarang pertanyaan atau penjelasan lanjut.
Terdahulu, SPR hari ini memaklumkan bahawa tarikh mengundi bagi Parlimen P.017 Padang Serai telah ditetapkan pada 7 Disember depan dan bukannya 19 November seperti di kawasan Parlimen lain.

Ia adalah susulan penerimaan Writ Pilihan Raya yang dikembalikan Pegawai Pengurus Bahagian Pilihan Raya Parlimen Padang Serai pada 16 November lalu berhubung kematian calon Pakatan Harapan (PH), mendiang M. Karupaiya.
Jelas SPR, Writ Pilihan Raya telah dikeluarkan hari ini (18 November), Hari Penamaan Calon ditetapkan pada 24 November (Khamis), Hari Mengundi Awal pada 3 Disember (Sabtu) dan Hari Mengundi bagi Parlimen Padang Serai adalah pada 7 Disember (Rabu). – KOSMO! ONLINE


PRU15: Pertimbang cuti Isnin jika BN menang – PM
Oleh AZIZAH SHAFIEI

18 November 2022, 9:56 pm
BERA – Orang ramai yang mula pulang mengundi sejak semalam akan dapat menyambung cuti sehingga Isnin depan yang berkemungkinan diisytiharkan cuti sekiranya Barisan Nasional (BN) menang dalam Pilihan Raya Umum ke-15 (PRU15).
Perdana Menteri Datuk Seri Ismail Sabri Yaakob berkata, kerajaan mempertimbang mengisytiharkan cuti pada Isnin sekiranya parti itu menang besar dan membentuk kerajaan baharu pada PRU-15.
“Terima kasih kerana balik mengundi. Insya Allah kalau kita menang besar membentuk kerajaan, hari Isnin kita bagi cuti.
“Saya harap, esok mahasiswa dari Bera jangan tersilap kerana orang lama atau pengundi lama di Bera, saya tahu yang mereka akan mengundi BN esok.
“Saya harap pengundi muda, pengundi yang pertama kali mengundi ini iaitu para mahasiswa adalah seperti ibu bapa (masing-masing) yang memilih untuk mengundi BN esok,” katanya pada program ramah mesra mahasiswa anak Bera, di sini, hari ini.
Pada majlis itu lebih 600 mahasiswa daripada pelbagai universiti seluruh negara yang akan mengundi dalam PRU15 hadir.

Menurut Ismail Sabri, mahasiswa mempunyai dua pilihan sama ada memilih kesengsaraan jika memilih pembangkang atau memilih BN untuk kecemerlangan pada masa akan datang.
“Percayalah kita ada dua pilihan, di sebelah kiri untuk sengsara, di sebelah kanan untuk kecemerlangan, di sebelah kiri adalah parti pembangkang, jika kita pilih akan membawa kesengsaraan kepada kita dan masa depan.
“Sedangkan kecemerlangan adalah BN di sebelah kanan. Insya Allah, kalau BN menang besar atau BN menang dengan membentuk kerajaan, kalau saya menang di Bera, dengan izin Allah, dengan perkenan Yang di-Pertuan Agong, insya Allah pada 20 November saya mengangkat sumpah sebagai Perdana Menteri,” ujarnya. – KOSMO! ONLINE


PRU15: Dakwaan kerjasama PH-PN kerja orang terdesak – Anwar
Oleh ASLIZA MUSA

18 November 2022, 8:58 pm
IPOH – Pengerusi Pakatan Harapan (PH), Datuk Seri Anwar Ibrahim menafikan dakwaan tular kononnya gabungan itu akan membentuk kerjasama baharu dengan Perikatan Nasional (PN).
Tegas Anwar, dakwaan itu merupakan satu penipuan dan dilakukan oleh parti lawan yang kini dalam keadaan terdesak untuk meraih undi.
“Mula-mula tular saya dengan Datuk Seri Zahid (Presiden Barisan Nasional, Datuk Seri Dr Ahmad Zahid Hamidi), sekarang PN pula.
“Ini semua penipuan yang dibawa oleh orang-orang yang merasakan mereka akan kalah kalau persaingan itu bersih,” katanya ketika hadir bertemu pemain selepas pertandingan persahabatan bola sepak di Padang Halaman Meru Permai di sini hari ini.
Terdahulu tular di media sosial dokumen bertajuk ‘Perjanjian Perikatan Harapan’ yang didakwa dilaksanakan sekiranya tiada mana-mana parti memperolehi majoriti untuk membentuk kerajaan pada Pilihan Raya Umum ke-15 (PRU15).
Objektif utama perjanjian itu antara lain bagi menghalang BN berkuasa kembali sekali gus menerajui Putrajaya serta menghalang pembentukan kerajaan BN dengan Parti Gabungan Sarawak (GPS) dan Gabungan Parti Sarawak (GPS).

Menurut Anwar yang juga calon kerusi Parlimen Tambun, orang ramai diminta agar tidak terpengaruh dengan dakwaan tersebut dan merujuk kepada sumber sahih.
“Saya menasihatkan kawan-kawan, pengundi dan rakyat Malaysia, dalam beberapa jam ini, banyak lagi fitnah yang akan dikeluarkan. Ini menunjukkan mereka ini orang yang muflis akhlaknya dan terdesak.
“Teliti dahulu dan jangan percaya, rujuk kepada sumber yang sahih macam kita belajar hadis,” katanya. – KOSMO! ONLINE


Bapa minta keluarga guna lampu suluh jimat bil elektrik
Oleh KOSMO!

18 November 2022, 7:00 pm
LONDON – Sebuah keluarga di Britain menjalani kehidupan harian dalam keadaan bergelap kerana mengamalkan ‘dasar tiada elektrik’ di rumah bagi menjimatkan bil tenaga bulanan, lapor akhbar Metro UK semalam.
Chavdar Todorov, 53, mengajak ahli keluarganya menjalani gaya hidup sedemikian dengan hanya memasang sistem pemanas sekali seminggu.
Dia menggalakkan isteri dan anak-anaknya memakai jaket atau selimut bagi mengelak daripada kesejukan.
Keluarga itu terpaksa mengubah gaya hidup mereka selepas bil tenaga kediaman tersebut didapati meningkat dua kali ganda menjadi £320 (RM1,732) sebulan.
Disebabkan itu, Chavdar mendapat idea untuk menggunakan lampu kepala agar mereka tidak perlu menggunakan tenaga elektrik.
“Ia bagaikan hidup semasa abad ke-18,” kata Chavdar.

Tambahnya, dia kini berjalan di dalam rumahnya menggunakan lampu kepala  tanpa menghidupkan lampu.
“Kami mengurangkan aktiviti menonton televisyen dan hanya menonton sekali sekala,” katanya.
Menurut isterinya, Moda, mereka cuba berfikir positif,  namun agak sukar untuk melakukan demikian.
“Kami memadam lampu di rumah dan hanya menggunakan lampu suluh namun, ia agak menakutkan dan saya berasa tidak selamat. Terdapat banyak kes kecurian di kawasan kejiranan kami,” ujarnya. – Agensi


588 gabungan NGO nyatakan sokongan kepada Perdana Menteri
Oleh KOSMO!

18 November 2022, 8:09 pm
KUALA LUMPUR – Kira-kira 588 pertubuhan bukan kerajaan (NGO) menyatakan sokongan penuh kepada Perdana Menteri, Datuk Seri Ismail Sabri Yaakob untuk terus menerajui kerajaan selepas Pilihan Raya Umum ke-15 (PRU15).
Gabungan yang terdiri daripada Persatuan Pengguna Islam Malaysia (PPIM), Persatuan Pengarah Filem Malaysia (FDAM), Yayasan Pembangunan Buku Negara dan ratusan lagi NGO mahu Ismail Sabri dilantik semula sebagai Perdana Menteri ke-10 sekiranya Barisan Nasional diberikan mandat.
Wakil gabungan tersebut, Hasan Hamzah berkata, pihaknya yakin Ismail Sabri adalah individu yang mampu menyatupadukan semula rakyat di negara ini yang ketika dilihat sedang berpecah.
Jelasnya, Perdana Menteri sebelum ini telah buktikan bagaimana beliau menyatupadukan pihak kerajaan dan pembangkang sehingga kedua-duanya mampu menandatangani Memorandum Persefahaman (MoU) politik sebelum ini.
“Buktinya sudah jelas dan kami gabungan NGO sentiasa menyokong Perdana Menteri dan jika Barisan Nasional (BN) di beri mandat mentadbir, kami berharap Yang Di Pertuan Agong memilih beliau (Ismail Sabri) sebagai PM ke-10.
“Kami juga yakin Ismail Sabri individu yang paling layak memimpin berdasarkan rekodnya yang bersih, membuat keputusan tanpa campur tangan daripada pihak lain termasuk tidak mencampuri isu berkaitan badan kehakiman,” katanya pada sidang akhbar di sini hari ini.

Sementara itu, ketika ditanya sama ada gabungan NGO itu akan menyokong parti lain selain BN sekiranya parti itu gagal mendapat mandat rakyat, Hasan berkata, gabungan itu tetap teguh di belakang Ismail Sabri dan parti pimpinannya.
Jelas Hasan, sekiranya parti lain diangkat menjadi kerajaan terutamanya Pakatan Harapan (PH), pihaknya akan melakukan satu perhimpunan besar pada Ahad nanti yang bakal disertai ribuan ahli NGO.-KOSMO! ONLINE.


Individu hina Iriana Jokowi, bandingkan dengan Wanita Pertama Korea Selatan
Oleh KOSMO!

18 November 2022, 7:30 pm
JAKARTA – Media sosial kecoh apabila seorang pengguna laman sosial memuat naik gambar beserta keterangan berunsur penghinaan terhadap Wanita Pertama Indonesia, Iriana Jokowi, lapor laman berita Suara.com hari ini.
Berdasarkan hantaran asal yang dikongsikan di laman Twitter semalam, akaun bernama @KoprifilJati atau lebih dikenali sebagai Kharisma Jati itu memuat naik gambar Iriana bersama Wanita Pertama Korea Selatan, Kim Kun-hee.
Dalam hantaran tersebut, pengguna berkenaan didakwa menghina Iriana dengan menulis dialog ‘gurauan’ yang dikatakan melampaui batas.
“Bi (bibik), tolong buatkan tetamu kita air minuman.”
“Baik, puan,” demikian menurut dialog tersebut sebagai merujuk panggilan ‘bibik’ kepada Iriana oleh Kun-hee.
Video itu menerima kecaman hebat dengan dua anak Presiden Joko Widodo (Jokowi) iaitu Gibran Rakamubing Raka dan Kaesang Pengarepturut turut menyatakan rasa tidak berpuas hati.

“Apa maksud kamu?” soal Kaesang.
“Pasti dia takut kerana membuat hantaran yang menghina Wanita Pertama,” kata seorang netizen.
Selepas menerima kecaman hebat, Kharisma Jati  memadam hantaran tersebut dan tampil membuat permohonan maaf secara terbuka kepada Jokowi, Iriana, seluruh ahli keluarga dan kakitangan mereka.
Bagaimanapun, individu berkenaan berkata, dia tidak akan meminta maaf kepada penyokong fanatik Jokowi dan menurutnya, dia sedia menerima sebarang hukuman sekiranya ada yang mahu mengambil tindakan atas hantarannya itu. – Agensi


Buang undi adalah tanggungjawab, bukan hal main-main – Fizo Omar
Oleh KOSMO!

18 November 2022, 8:15 pm
PETALING JAYA – Bahang kemuncak Pilihan Raya Umum ke-15 semakin hangat dirasai dan pelbagai pandangan diberikan orang ramai termasuk golongan selebriti.
Antara selebriti berkongsi pandangan ialah pelakon popular, Fizo Omar, 37, yang berpendapat dia lebih berminat dengan pemimpin yang berkempen secara sihat tanpa memburuk-burukkan pihak lain.
“Saya lebih suka pemimpin yang berkempen secara sihat tanpa membuka aib dan memburukkan mana-mana pihak,” katanya dalam Instagram.
Dalam pada itu, dia juga menasihatkan golongan muda cakna dalam memilih calon pemimpin dan parti politik untuk mengemudi negara lima tahun akan datang.
“Ramai yang masih di atas pagar. Siapa begini? Situasi tersebut tidak hairan berlaku kepada mereka yang pertama kali turun mengundi #undi18.
“Kita perlu ambil tahu, tidak seharusnya sampai taksub politik tetapi sekurang-kurangnya undi yang dibuang dapat tentukan kerajaan yang stabil dan kukuh,” katanya lagi.

Mengulas mengenai kerajaan campuran yang pernah berlaku sebelum ini, dia berkata kestabilan ekonomi tidak mampu dicapai sekiranya terlalu kerap bertukar parti pemerintah.
Tambah pelakon Pengantin Satu Malam itu, pengundi perlu bijak menilai calon dan parti yang mampu memberi kestabilan politik dan sosioekonomi negara.
“Kalau kerajaan gabungan, mungkin episod sama seperti sebelum ini akan berlaku lagi.
“Jika asyik bertukar kerajaan dan Perdana Menteri(PM), bila ekonomi negara dapat capai kestabilan?
“Ini tanggungjawab dan bukan benda boleh buat main-main. Kita sebagai rakyat hendak pilih kerajaan dan PM, bukannya mahu lantik ketua darjah,” ujarnya.
Esok, seramai lebih 21 juta pengundi berdaftar seluruh negara bakal membuang undi bagi menentukan masa depan negara untuk lima tahun akan datang. – KOSMO! ONLINE


[VIDEO] Orang Jasin terkejut kena hujan batu
Oleh KOSMO!

18 November 2022, 8:52 pm
JASIN – Penduduk di Rim dan Bukit Senggeh dekat sini digemparkan dengan kejadian hujan air batu yang melanda kawasan itu lewat petang tadi.
Satu klip video berdurasi 27 saat berkaitan fenomena itu turut tular di laman sosial Facebook dan dimuat naik portal tempatan.
Bagaimanapun difahamkan kejadian itu berlaku dalam beberapa minit sahaja.
Rata-rata netizen bagaimanapun meninggalkan komen mengaitkan kejadian itu dengan isu Disneyland yang sebelum ini diumumkan Pengerusi Jawatankuasa Pelancongan, Kesenian dan Kebudayaan negeri, Datuk Jailani Khamis akan dibuka di daerah ini pada 2027.
Bagaimanapun syarikat konglomerat media dari Amerika Syarikat, The Walt Disney Company (Disney) itu dilaporkan telah menafikan penglibatan mereka dalam projek tersebut.
“Hujan batu di Jasin Melaka. Disney tak jadi, Frozen pula datang Jasin,” tulis sebuah portal tempatan yang memuat naik klip video hujan batu.

“Terubat sikit hati orang Jasin walaupun tak dapat Disneyland,” tulis Abdul Rahim Ahmad.
“Best ar bakal jadi penduduk Disini Land, Jasin boleh main salji,” kata Azwara Azhar.
Media hari ini melaporkan Jailani telah membuat satu permohonan maaf kepada syarikat antarabangsa itu atas kekeliruan perhubung projek berkenaan.
Katanya, perkara tersebut adalah perancangan daripada Metrolink Sdn. Bhd. (Metrolink) yang menyatakan hasrat membawa Disney City ke Melaka. – KOSMO! ONLINE


Veteran ATM sentiasa diutamakan, kebajikan terpelihara
Oleh AHMAD SHAHERMAN SHAMSURI

18 November 2022, 7:53 pm
PETALING JAYA – Dalam memastikan kehidupan keluarga veteran Angkatan Tentera Malaysia (ATM) sentiasa terjaga, pelbagai inisiatif serta bantuan telah diperkenalkan Perdana Menteri, Datuk Seri Ismail Sabri Yaakob.
Ia merangkumi pelbagai aspek seperti kemudahan tempat tinggal yang selesa kepada veteran ATM, bantuan khas kemasukan ke Institut Pengajian Tinggi (IPT) kepada anak-anak veteran dan sumbangan untuk penyakit kritikal dan kronik.
Selain itu, semasa memegang jawatan Menteri Kanan Pertahanan, beliau turut menyediakan kuota khas menerusi Kementerian Pertahanan (Mindef) kepada anak veteran ke Maktab Rendah Sains Mara Angkatan Tentera Malaysia (MRSM ATM) di Bera.
Menjelaskan perkara itu, Ketua Pengarah Jabatan Hal Ehwal Veteran (JHEV) ATM, Mejar Jeneral Zambery Jefry Darus berkata, bagi keselesaan anggota veteran ATM, Ismail Sabri telah meneruskan Projek Perumahan Satu Anggota Satu Rumah (SASaR).
Zambery Jefry
Katanya melalui inisiatif ini, tujuan perumahan SASaR ini adalah untuk meringankan beban kos sara hidup anggota termasuk Veteran ATM yang tinggal di bandar.
Jelas beliau, projek SASaR itu pernah terhenti sebelum itu kerana pertukaran kerajaan, namun Perdana Menteri telah meneruskan semula sewaktu menjadi Menteri Pertahanan (Menhan).

“Beliau turut melaksanakan bantuan kemasukan ke IPT secara ‘one off’ RM1, 000 peringkat diploma atau RM1,500 kepada anak-anak Veteran ATM yang menyambung pengajian di universiti awam sahaja dan kemudiannya diperluaskan kepada universiti swasta.
“Pada masa sama, beliau turut menyediakan kuota khas sebanyak 30 peratus kepada anak veteran untuk belajar di MRSM ATM di Bera,” katanya kepada Kosmo!
Ismail Sabri melawat veteran ATM yang terlantar sakit baru-baru ini.
Mengulas lanjut, Zambery Jefry berkata, Perdana Menteri juga sentiasa mencari inisiatif baru dan penambahbaikan ke atas skim-skim bantuan sedia ada dalam usaha memperkasakan kualiti hidup Veteran ATM, sejak menerajui MinDef pada bulan Mac tahun 2020.
Jelasnya, antaranya adalah kenaikan kadar maksima Skim Bantuan Bencana Alam, perluasan skop Bantuan Kemasukan ke Institusi Pengajian Tinggi, Elaun Bulanan Penjagaan Veteran ATM sakit terlantar serta Kad Kesihatan Pesakit Luar di klinik swasta.
“Beliau (PM) turut mengumumkan tiga bayaran insentif kepada veteran ATM bagi menghadapi Perintah Kawalan Pergerakan (PKP) akibat wabak pandemik Covid-19.
“Bayaran insentif itu ialah dana Kutipan Kempen Tabung Pahlawan 2019 termasuk Matching Grant, elaun kenangan Pingat Jasa Malaysia (PJM) dan Skim Bantuan Kebajikan iaitu Bantuan Sara Hidup (BSH),”katanya.
Ismail Sabri menyerahkan sumbangan kepada salah seorang veteran ATM semasa Program Cakna Veteran ATM.
Ujar Zambery Jefry, pembayaran semula dana Kutipan Kempen Tabung Pahlawan dan ‘Matching Grant’ serta insentif bagi Persatuan-Persatuan Veteran ATM yang layak turut diberikan melibatkan dana berjumlah lebih RM5.3 juta.
Tambah beliau, pemberian elaun kenangan Pingat Jasa Malaysia (PJM) fasa kedua juga telah dilaksanakan pada bulan April 2020 kepada 40,000 penerima melibatkan peruntukan sebanyak RM20 juta.
“JHEV amat berterima kasih kerana PM  meneruskan dasar-dasar sedia dengan menambah baik inisiatif bagi manfaat semua Veteran ATM.
“Dasar sedia yang diteruskan ini telah diterjemahkan sebagai Pelan Strategik MINDEF 2021-2025 yang digunakan pada hari ini.-KOSMO! ONLINE


Pasangan suami isteri disangka anak, bapa
Oleh KOSMO!

18 November 2022, 8:30 pm
JAKARTA – Sepasang suami isteri dari Trenggalek, wilayah Jawa Timur mencuri perhatian pengguna media sosial di Indonesia kerana mempunyai perbezaan usia 28 tahun, lapor portal berita Wolipop hari ini.
Wanita bernama Syantrica Wijayana itu dilahirkan pada 1998 manakala suaminya, Murtaji lahir pada 1970.
Perbezaan usia mereka yang ketara menyebabkan ramai tersalah menganggap pasangan berkenaan sebagai anak dan bapa.
Berdasarkan klip video yang dikongsikan di laman TikTok, Syantrica berkongsikan buku nikah bersama suaminya bagi mengelakkan orang ramai daripada tersalah faham.
Menurut pasangan yang berkahwin pada 16 September 2022 itu,  mereka masing-masing berstatus janda dan duda sebelum ini. Syantrica sudah mempunyai seorang anak,  manakala suaminya memiliki dua anak hasil daripada perkahwinan terdahulu.
Wanita itu juga sering berkongsikan video dia bersama Murtaji dan menyatakan rasa bersyukur kerana dijodohkan dengan lelaki berkenaan.

Video pasangan itu menjadi tular dengan netizen memberikan pelbagai reaksi.
“Saya sangkakan bapanya,” kata seorang netizen.
“Ini adalah bukti bahawa tidak semua wanita memandang rupa fizikal,” ujar pengguna lain. – Agensi


Esok hari penentu | 15 MINIT MMTV 18 November 2022
Oleh KOSMO!

18 November 2022, 6:50 pm


Lelaki dakwa pihak hospital potong kakinya tanpa kebenaran
Oleh KOSMO!

18 November 2022, 8:00 pm
BANGKOK – Seorang lelaki mendakwa bahawa kakinya dipotong oleh doktor tanpa kebenaran, menyebabkan dia meminta bantuan Majlis Peguam Thailand pada Rabu lalu selepas gagal dalam tuntutan mahkamah, lapor laman berita Thaiger semalam.
Lelaki itu berkata, dia pergi ke hospital terbabit untuk rawatan kerana mengalami luka di tapak kakinya. Dia menjalani beberapa pembedahan dan tinggal di hospital selama tujuh hari untuk tujuan pemantauan.
Bagaimanapun, keadaan pesakit bertambah teruk selepas seminggu dan dia diberikan surat kebenaran untuk ditandatangani yang bertajuk ‘pembaikan luka’ untuk menjalani lebih banyak pembedahan, jadi dia menandatanganinya.
Setelah tersedar selepas pembedahan, lelaki itu mendapati kaki kirinya telah dipotong pada paras lutut. Dia tidak menemui apa-apa kenyataan dalam surat itu yang menunjukkan tindakan sedemikian akan diambil.
Lelaki itu kemudian meminta untuk melihat kembali surat tersebut dan mendapati klausa tambahan yang didakwanya, ditambah tepat di bahagian bawah surat menyatakan untuk memotong kaki kirinya. Dia bersumpah kandungan itu tiada ketika dia menandatangani surat sama.
Pesakit itu memfailkan saman kerana tindakan hospital tersebut yang cuai, melulu dan kurang berhati-hati menyebabkan dia mengalami ‘kecacatan’ serius.

Mangsa memfailkan saman terhadap doktor yang memotong kakinya dan pengurusan hospital terbabit.
Polis menyerahkan keputusan siasatan kes kepada pendakwa raya yang kemudian memutuskan untuk tidak mendakwa mana-mana kakitangan hospital berkenaan. Kes itu gagal diteruskan sehingga mangsa mengambil keputusan mendapatkan bantuan Majlis Peguam Thailand. – Agensi


Ahli Parlimen pembangkang terima peruntukan RM900,000
Oleh MOHAMAD NAUFAL MOHAMAD IDRIS

18 November 2022, 6:59 pm
KUALA SELANGOR – Dakwaan bahawa ahli parlimen pembangkang tidak menerima peruntukan Parlimen mereka dari tahun 2021 hingga 2022 adalah tidak benar.
Menteri Kewangan, Tengku Datuk Seri Zafrul Tengku Abdul Aziz berkata, semua ahli Parlimen mendapat peruntukan yang telah ditetapkan iaitu sebanyak RM900,000 dalam tempoh tersebut.
“Saya sudah buat pemeriksaan dengan bahagian yang bertanggungjawab mengagihkan peruntukan berkenaan, dan mereka memaklumkan bahawa kesemua peruntukan itu telah diberikan kepada kesemua ahli Parlimen.
“Malah, saya juga ada menghubungi beberapa ahli Parlimen pembangkang mengenai perkara ini dan mereka juga dapat sudah terima peruntukan ini,” katanya ketika semasa melawat pusat daerah mengundi (PDM) di Ijok, di sini, hari ini.
Beliau berkata demikian bagi mengulas dakwaan bekas Menteri Kesihatan, Datuk Seri Dr. Dzulkefly Ahmad bahawa tiada peruntukan disalurkan Kementerian Kewangan kepada ahli Parlimen pembangkang sepanjang tempoh 2021 hingga tahun ini.
Justeru, Tengku Zafrul menegaskan, Dzulkefly yang juga penyandang Parlimen Kuala Selangor boleh menghubungi sendiri bahagian yang menguruskan peruntukan itu bagi mendapat kepastian.

Dalam pada itu, Tengku Zafrul menegaskan bahawa beliau bersedia mengalas tanggungjawab sebagai ahli Parlimen Kuala Selangor sekiranya memenangi kerusi tersebut, esok.
“Niat saya baik untuk membantu rakyat di seluruh negara.
“Justeru itu, saya tidak perlu membuktikan kepada sesiapa kerana pada akhirnya, rakyat yang akan membuat penilaian sendiri,” tegasnya. – KOSMO! ONLINE


PRU15: 2,000 jentera BN sertai pecutan akhir Tanjong Karang
Oleh ISKANDAR SHAH MOHAMED

18 November 2022, 6:23 pm
KUALA SELANGOR – Barisan Nasional (BN) Tanjong Karang melaksanakan pecutan akhir kempen menerusi konvoi bermotosikal disertai lebih 2,000 jentera parti itu hari ini.
Konvoi Jelajah Pilihan Raya Umum ke-15 (PRU15) PO95 itu melibatkan kesemua kampung di sekitar parlimen berkenaan.
Ketua Pemuda BN Tanjong Karang, Datuk Shahrizal Sahri berkata, objektif utama program itu bertujuan membuktikan perpaduan dan sokongan kuat jentera parti menjelang hari pengundian esok.
“Jelajah ini merupakan acara tradisi BN yang diamalkan di kubu kuat setiap kali pilihan raya sejak sekian lama.
“Ia menunjukkan jentera kita terutama BN bersatu hati dan sudah bersiap siaga sepenuhnya bagi PRU15 ini,” katanya ketika ditemui selepas melepaskan konvoi itu di Padang Astaka, Tanjong Karang, di sini.
Jelajah bermula pukul 3 petang itu akan mengelilingi lebih 16 kampung dan berakhir pukul 7 malam ini.

Tambah Shahrizal, semua akar umbi jentera parti memberi sokongan sepenuhnya kepada calon BN, Datuk Habibah Mohd. Yusof.
“Kita amat yakin kemenangan pasti akan berpihak kepada BN sekali gus mempertahankan Tanjong Karang yang tidak pernah tewas,” katanya. – KOSMO! ONLINE


Lelaki ditikam rakan selepas bertekak mengenai politik
Oleh KOSMO!

18 November 2022, 6:30 pm
BANGKOK – Seorang lelaki ditikam rakan-rakannya selepas mereka bertengkar mengenai politik Thailand termasuk isu tempoh perkhidmatan Perdana Menteri, Prayut Chan-o-Cha, lapor laman berita Thaiger semalam.
Pesalah itu marah kerana mangsa tidak menyokong Prayut.
Pegawai dari Balai Polis Marb Ta Phut dimaklumkan mengenai kejadian itu pada pukul 3.30 petang (waktu tempatan) Rabu lalu. Kejadian berlaku di sebuah rumah kedai di Soi Prapa 2, mukim Marb Ta Phut dalam wilayah Rayong.
Mangsa iaitu Kritsada Manowong, 52 ditemui dalam keadaan berlumuran darah di bilik depan rumahnya. Anggota polis yang tiba di lokasi kejadian memberikan pertolongan cemas sebelum menghantarnya ke hospital berdekatan.
Mangsa mengalami lima kesan tikaman di badan, dua luka di lengan dan satu luka di kepala.
Seorang jiran yang menyaksikan kejadian memaklumkan kepada polis bahawa Kritsada dan seorang rakannya sedang minum arak di hadapan rumah kedainya.

“Mereka mula bercakap tentang politik Thailand. Lelaki itu menyokong Prayut, tetapi Kritsada menentang pendapat rakannya.
“Kritsada meminta rakannya pulang ke rumah, yang membuatkan dia marah. Mereka kemudian bergaduh sesama sendiri, tetapi Kritsada terlalu kuat lalu rakannya meninggalkan tempat kejadian.
“Lelaki itu kembali bersama tiga rakan lain dan mereka membawa pisau. Mereka memanggilnya keluar dan menyerang Kritsada sehingga dia jatuh ke lantai,” kata jiran mangsa.
Polis memalumkan bahawa Kritsada kehilangan banyak darah dan dia masih dirawat. Pihak polis akan menyoalnya apabila dia pulih.
Sementara itu, polis sedang memburu empat pesalah terbabit. – Agensi


PRU15: BN mampu laksana pendidikan awal, asuhan percuma
Oleh SYED AZLAN SAYED HIZAR

18 November 2022, 5:48 pm
KANGAR – Pendidikan awal dan asuhan nasional percuma untuk semua kanak-kanak berusia enam tahun ke bawah dilihat sebagai sesuatu yang realistik dan pragmatik.
Penganalisis politik, Dr. Jeneri Amir berkata, usaha memupuk bakat dan potensi sejak dari kecil amat penting untuk masa depan negara.
Katanya, salah satu daripada tawaran dalam Perancangan Amal Dan Usaha (PADU) BN itu perlu dilaksanakan sekiranya gabungan politik itu kembali memerintah.
“Kita perlu sedar hakikat bahawa apabila peluang itu diberi secara percuma ia membuka peluang kepada setiap rakyat tanpa mengira kaum, agama dan bangsa untuk mendapatkan pendidikan awal kanak-kanak secara formal.
“Lebih-lebih lagi langkah itu memberi peluang kepada anak-anak golongan B40 dan M40 yang dilihat terpinggir daripada mendapat latihan perkembangan potensi, kemahiran dan kebolehan yang boleh diasah sejak kecil,” katanya ketika dihubungi di sini baru-baru ini.
Beliau percaya, aku janji BN itu sangat pragmatik, bersifat masa hadapan dan sesuatu yang sangat perlu untuk dilaksanakan di negara ini.

Menurut Jeneri, sesuatu perkara baharu yang ingin dilaksanakan itu semestinya mempunyai cabaran dengan kerajaan perlu menyediakan guru-guru pendidikan awal kanak-kanak yang profesional dan berkelayakan.
“Ia memerlukan sumber manusia (guru pendidikan awal kanak-kanak) yang terlatih namun saya tidak melihat ia sebagai cabaran sekiranya BN mempunyai komitmen politik yang jitu.
“Sekiranya BN mempunyai komitmen jitu, bukan sahaja sumber manusia namun sumber bukan manusia seperti fasiliti serta infrastruktur juga perlu lengkap untuk merealisasikannya menerusi peruntukan kewangan disalurkan, bukan sekadar melepaskan batuk di tangga,” ujarnya.
Beliau sekali menegaskan, aku janji BN itu mesti dilaksanakan kerana sebelum ini hanya keluarga berkemampuan serta mempunyai kewangan stabil sahaja mendapat kemudahan itu.
Beliau berharap, langkah itu dapat memastikan setiap keluarga yang tidak berkemampuan atau kanak-kanak terpinggir mendapat pendidikan awal secara sama rata di seluruh negara tanpa mengira sosio ekonomi. – KOSMO! ONLINE


PRU15: Petugas SPR naik helikopter hantar peti undi
Oleh AIMUNI TUAN LAH

18 November 2022, 6:07 pm
GUA MUSANG – Petugas Suruhanjaya Pilihan Raya (SPR) yang membawa sebanyak 10 peti undi menaiki sebuah helikopter jenis Weststar AW139 untuk ke enam buah pos pedalaman Orang Asli di sini hari ini.
Pegawai Pengurus Pilihan Raya P.032 Gua Musang, Ab. Pattah Hasbullah berkata, selain itu, sebanyak 43 trak pikap turut digunakan bagi menghantar kira-kira 80 petugas melalui jalan darat ke kawasan tersebut sebagai persediaan untuk Pilihan Raya Umum ke-15 (PRU15) esok.
Katanya, operasi menggunakan helikopter itu bermula di Padang Pusat Sivik di sini.
“Kita menghantar sebanyak dua peti undi ke Pos Simpor, Pos Gob (1), Pos Belatim (1), Pos Balar (2), Pos Bihai (2) dan Pos Hau (2) menggunakan perkhidmatan udara.
“Selain itu, SPR turut menghantar tujuh petugas ke Pos Simpor dan 10 petugas ke Pos Gob. Petugas itu termasuk polis pengiring, polis komunikasi, ketua tempat Mengundi dan kerani pengundian,” katanya.
Ab. Pattah berkata, sebanyak enam penerbangan dilakukan dengan tempoh masa kira-kira 15 minit hingga 20 minit bagi perjalanan sehala ke pos Orang Asli berkenaan.

Katanya, operasi tersebut berjalan lancar dan semua petugas SPR di kawasan berkenaan sudah diberi taklimat. – KOSMO! ONLINE


Rusia buat rayuan sertai IPC
Oleh MEJA SUKAN KOSMO!

18 November 2022, 5:35 pm
LONDON – Jawatankuasa Paralimpik Rusia (RPC) bersedia membuat rayuan selepas keahlian mereka digantung oleh Jawatankuasa Paralimpik Antarabangsa (IPC) pada Rabu lalu sekali gus memberi tamparan hebat kepada Moscow.
IPC membuat Perhimpunan Agung Luar Biasa bersama ahlinya untuk membuat undian bagi menggantung RPC dan Jawatankuasa Paralimpik Kebangsaan (NPC) Belarus kerana kegagalan mereka mematuhi perlembagaan organisasi.
Presiden RPC, Pavel Rozhkov telah mengesahkan bahawa pihaknya akan menggunakan hak mereka untuk melakukan rayuan.
“Kami masih mempunyai peluang untuk melakuakan rayuan dan ketika ini kami sedang mengkaji semua dokumen mengenai rayuan tersebut untuk kembali sertai IPC.
“Kami boleh mengambil tindakan untuk menyaman IPC, tetapi memandangkan isu ini melibatkan keseluruhan situasi politik dan pasti ia bukan mudah,” Rozhkov.
RPC berdepan tekanan apabila mereka dihalang untuk menyertai temasya Sukan Paralimpik Musim Sejuk Beijing meskipun seramai 71 atlet tersenarai untuk menyertai temasya sukan itu.

IPC pada awalnya membenarkan atlet Rusia dan Belarus menyertai temasya itu dengan ‘status neutral’ namun mengubah keputusan itu dan melarang atlet paralimpik kedua-dua buah negara berkenaan untuk mengambil bahagian. -AGENSI


Kecoh Twitter bakal ditutup
Oleh KOSMO!

18 November 2022, 6:17 pm
PETALING JAYA – Pengguna Twitter di negara ini luah rasa kesal berhubung dakwaaan penutupan aplikasi tersebut hari ini.
Rata-rata mereka mengeluh memandangkan hari pengundian Pilihan Raya Umum ke-15 (PRU15) akan berlangsung esok.
Kebanyakan pengguna aplikasi itu mengatakan  sukar bagi mereka untuk mendapat perkembangan terkini lebih-lebih lagi medium tersebut banyak membantu memudahkan dalam mendapatkan maklumat pantas selain isu tular dan sebagainya.
Melalui ciapan beberapa pengguna di aplikasi berkenaan menyatakan langkah penutupan itu harus dilakukan selepas PRU15.
“Baik jangan tutup sekarang, mana mana hendak mendapat maklumat berhubung PRU15,” kata Ella.
“Twitter kalau nak shut down, tunggulah Isnin, macam mana nak kemas kini keputusan PRU15 esok?” kata netizen lain.

Tinjauan Kosmo! di Twitter mendapati #RIPTwitter dan #GoodByeTwitter menjadi sohor kini (trending) dalam tempoh kurang 24 jam masing-masing dengan 719,000 dan 72,400 ciapan.
Hari ini media melaporkan, beratus-ratus pekerja Twitter dilaporkan telah meletakkan jawatan.
Hal itu berlaku menjelang tarikh akhir pelaksanaan perubahan ketara dengan menambah jumlah masa bekerja seperti yang diumumkan Ketua Pegawai Eksekutif baharu syarikat media sosial itu, Elon Musk sebelum ini.
Musk sebelum ini dilaporkan akan memberhentikan 7,500 kakitangan Twitter hanya dua minggu lalu selepas mengambil alih syarikat itu yang menyaksikan ramai pekerja mula meletak jawatan. – KOSMO! ONLINE


Penoreh getah lemas, perahu terbalik ketika angkat pukat
Oleh ROHANA MOHD. NAWI

18 November 2022, 6:02 pm
PASIR MAS – Seorang penoreh getah lemas semasa mengangkat pukat apabila bot yang dinaiki bersama anak lelakinya terbalik di Sungai Danau Tok Uban di sini hari ini.
Mayat mangsa, Mohd. Asri Mohd. Nor, 51, ditemui oleh penduduk kampung itu di kawasan dasar sungai tersebut kira-kira pukul 9.20 pagi.
Ketua Polis Daerah Pasir Mas, Asisten Komisioner Mohd. Nasarudin M. Nasir berkata, siasatan awal mendapati, mangsa bersama anaknya, Khairul Nizam, 13, turun ke sungai itu untuk mengangkat pukat kira-kira pukul 7.30 pagi selepas sarapan di sebuah kedai kopi.
Menurutnya, semasa dua beranak itu mengangkat pukat, kayu yang dipacak pada pukat tersebut patah sebelum perahu terbalik dan mereka jatuh ke dalam sungai.
“Mangsa dipercayai terus tenggelam ke dalam sungai manakala anak lelakinya menjerit meminta pertolongan apabila mereka berdua tidak pandai berenang.
“Penduduk kampung yang berada berhampiran sungai itu sempat menyelamatkan anaknya, namun mangsa tenggelam di dalam air. Penduduk telah melakukan selaman ke dasar sungai sebelum menemui mangsa yang sudah tidak bernyawa,” katanya dalam satu kenyataan di sini hari ini.

Menurut Mohd. Nasarudin, mangsa disahkan meninggal dunia oleh Penolong Pegawai Perubatan Pusat Kesihatan Tok Uban. Mayatnya dihantar ke Hospital Pasir Mas di sini untuk dibedah siasat. – KOSMO! ONLINE


10,000 biji parasetamol percuma untuk pengundi
Oleh NOR SHAFAWATI YUP

18 November 2022, 5:57 pm
SEREMBAN – Sebanyak 10,000 biji parasetamol atau ‘panadol’ ditawarkan secara percuma oleh Klinik Penawar Ampangan di sini kepada orang ramai yang menunaikan tanggungjawab mengundi pada Pilihan Raya Umum ke-15 (PRU15) esok.
Pengarah Urusan Klinik Ampangan, Zaid Al Helmi Mohd. Yunus, 39, berkata, pemberian paracetamol itu merupakan salah satu inisiatif dan tanggungjawab sosial kliniknya dalam memeriahkan suasana pilihan raya.
“Mungkin dengan pemberian paracetamol ini boleh mempengaruhi orang ramai terutama golongan muda keluar mengundi dalam masa sama mereka ada simpanan ubat tahan sakit di rumah.
“Sejak dua ke tiga bulan lalu, berlaku kekurangan bekalan paracematol di kedai serbaneka dan farmasi, jadi kami hendak bantu masyarakat untuk dapatkan ubat serta kekal sihat,” katanya ketika ditemui di Klinik Penawar Ampangan di sini hari ini.
Zaid Al Helmi berkata, orang ramai boleh menebus parasetamol itu secara percuma bermula pukul 8 pagi dengan hanya menunjukkan jari yang dicelup dengan dakwat sebagai bukti.
“Setiap individu layak mendapat satu papan paracetamol dan terhad sehingga 10,000 biji untuk hari pengundian esok 19 November 2022.

” Program ‘Jom Mengundi dan Tebus Panadol Percuma’ ini merupakan pertama kali diperkenalkan oleh Klinik Penawar Ampangan dan kami jangkakan respon positif daripada orang ramai,” katanya.
Menurut Zaid Al Helmi, pemberian parasetamol itu sangat sesuai dalam keadaan negara menjalankan pilihan raya ketika pandemik Covid-19 masih berleluasa.
“Ketika menjalankan tanggungjawab mengundi, masyarakat diingatkan supaya tetap menjaga kesihatan.
“Setiap undi amat bermakna bagi kita menentukan kerajaan yang akan mentadbir negara, jangan lupa jalankan tanggungjawab anda,” katanya.
Jelas Zaid Al Helmi, program itu turut dihebahkan melalui WhatsApp dan media sosial Facebook dan Instagram.
Dalam pada itu, pekarangan klinik itu turut dimeriahkan dengan hiasan bendera dan poster pelbagai parti bagi memeriahkan suasana pilihan raya. – KOSMO! ONLINE


PRU15: 20.8 juta pengundi tentukan kerajaan baharu esok
Oleh MOHD RIDZAUDDIN ROSLAN

18 November 2022, 6:34 pm
PETALING JAYA – Seramai 20,853,681 pengundi akan menunaikan tanggungjawab sebagai pemilih di 8,958 Pusat Mengundi bagi menentukan parti manakah yang akan membentuk kerajaan baharu pada Pilihan Raya Umum ke-15 (PRU15) esok.
Selain itu, jumlah pemilih berdaftar tersebut turut melibatkan pengundi bagi Pilihan Raya Kecil (PRK) Bugaya di Sabah.
Setiausaha Suruhanjaya Pilihan Raya (SPR), Datuk Indera Ikmalrudin Ishak berkata, sebanyak 38,348 Tempat Mengundi (saluran) akan dibuka bermula 7.30 pagi dengan melibatkan seramai 363,515 orang petugas.
“Susulan itu, pengundi dinasihatkan supaya keluar mengundi mengikut Masa Keluar Mengundi Yang Digalakkan seperti tercatat pada aplikasi MySPR Semak.
“Sekiranya pengundi tidak dapat hadir pada masa ditetapkan atas sebab tertentu, mereka masih boleh keluar mengundi dari pukul 8.00 pagi hingga 6.00 petang bagi Semenanjung, manakala bermula 7.30 pagi hingga 5.30 petang bagi Sabah dan Sarawak,” katanya dalam satu kenyataan tadi.
Jelasnya, pengundi juga dinasihatkan membuat semakan maklumat pengundian melalui portal semakan di pautan https://mysprsemak.spr.gov.my atau hubungi Hotline SPR di talian 03-88927018 / 03-88880040 atau melalui aplikasi MySPR Semak.

“SPR juga mengingatkan majikan supaya membenarkan pekerja mereka yang berdaftar sebagai pemilih untuk keluar mengundi sebagaimana diperuntukkan di bawah Akta Kesalahan Pilihan Raya 1954,” katanya.
Sementara itu, bercakap mengenai kempen PRU15, katanya, tempoh kempen akan tamat pada pukul 11.59 minit malam ini dan semua pihak hendaklah menghentikan sebarang aktiviti berkempen termasuk aktiviti merayu undi di media sosial selepas waktu itu.
“Semua parti atau calon bertanding turut dilarang membuka, membina atau menyelenggara barung pada hari mengundi kerana perkara tersebut merupakan satu kesalahan di bawah Akta Kesalahan Pilihan Raya 1954.
“Pengundi juga tidak dibenarkan membawa telefon bimbit di tempat mengundi (saluran) dan jika membawanya mereka perlu meletakkannya di tempat disediakan setelah menerima kertas undi seterusnya mengambilnya semula setelah selesai mengundi,” tegasnya.
Katanya lagi, SPR juga menyarankan pengundi yang positif Covid-19 untuk berhubung terus dengan Pegawai Kesihatan Daerah (PKD) bagi mendapatkan maklumat lanjut bagi memudahkan urusan pengundian kelak.
“SPR juga menegaskan kepada semua pihak khususnya pengundi, calon dan petugas yang ingin memasuki Pusat Mengundi untuk tidak memakai baju,topi, pelitup separuh muka atau membawa item yang mempunya nama, lambang, simbol, gambar parti atau calon bertanding.
“Mana-mana pengundi atau individu yang gagal mematuhi atau melanggar peruntukan ditetapkan boleh dihalang daripada memasuki Pusat Mengundi oleh petugas pilihan raya,” jelasnya.
Katanya, SPR berharap semua pihak mematuhi undang-undang, peraturan dan etika pilihan raya bagi memastikan kelancaran proses itu serta tidak menggugat ketenteraman awam.
Jelasnya, sebarang pelanggaran undang-undang yang berkaitan boleh dikenakan tindakan. – KOSMO! ONLINE


Anak kecil mati kebuluran selepas bapa meninggal dunia akibat sakit jantung
Oleh KOSMO!

18 November 2022, 5:49 pm
BANDAR RAYA NEW YORK – Seorang kanak-kanak lelaki berusia dua tahun di negeri New York, Amerika Syarikat (AS) meninggal dunia akibat kebuluran kerana tinggal bersendirian di rumah selepas bapanya meninggal dunia akibat sakit jantung, lapor akhbar New York Post semalam.
Pejabat Syerif Daerah Ontario mengeluarkan punca rasmi kematian David Conde Sr, 59, dan anak lelakinya, David Conde Jr, sembilan bulan selepas mayat kedua-duanya ditemui di dalam rumah mereka.
Menurut pihak berkuasa, lelaki itu meninggal dunia terlebih dahulu akibat sakit jantung, diikuti anak lelakinya yang maut kerana kekurangan zat makanan.
“Corde dipercayai meninggal dunia terlebih dahulu dan kanak-kanak itu tidak mendapat makanan selepas itu,” demikian menurut kenyataan pejabat syerif yang dipetik laman berita Syracuse.com.
Polis dipanggil ke apartmen Conde pada 15 Februari lalu untuk melakukan pemeriksaan kebajikan atas permintaan ahli keluarga selepas mangsa dan anaknya tidak dilihat atau didengari selama seminggu.
Budak lelaki itu dan bapanya ditemui bersama-sama di dalam bilik tidur tanpa tanda-tanda trauma pada mayat, kata polis.

Akhbar Democrat and Chronicle melaporkan bahawa Conde memperoleh hak penjagaan anak lelakinya sejurus selepas dia dilahirkan dan ibu kanak-kanak itu tidak hadir dalam hidup mereka.
Budak itu dikatakan baru sahaja belajar berjalan selepas menjalani beberapa pembedahan dan pemulihan selama berbulan-bulan kerana masalah kesihatan yang tidak didedahkan. Mangsa meninggalkan ibunya, Michelle Travers dan tujuh adik-beradik.
Siasatan ke atas kematian bapa dan anak lelaki itu telah ditutup secara rasmi, kata polis.  -Agensi


PRU15: Jalan Sultan Azlan Shah ditutup pukul 6 petang esok
Oleh KOSMO!

18 November 2022, 5:22 pm
PETALING JAYA – Jalan Sultan Azlan Shah (Jalan Ipoh) akan ditutup esok bermula pukul 6 petang hingga 11.59 malam bagi memudahkan proses Pilihan Raya Umum ke-15 (PRU15) bagi Parlimen Batu.
Ketua Polis Daerah Sentul, Asisten Komisioner Beh Eng Lai berkata, ia melibatkan laluan di kedua-dua hala bermula dari persimpangan lampu isyarat Jalan Perhentian ke persimpangan lampu isyarat Ibu Pejabat Polis Daerah Sentul.
“Sehubungan itu, semua pengguna jalan raya yang menggunakan jalan tersebut dinasihatkan merancang perjalanan dan memilih laluan alternatif bagi mengelakkan daripada terperangkap dalam kesesakan lalu lintas semasa penutupan dan lencongan jalan dilaksanakan,” katanya dalam kenyataan di sini.
Suruhanjaya Pilihan Raya (SPR) menetapkan esok sebagai hari mengundi dan dianggarkan lebih 113,000 pengundi bakal menunaikan tanggungjawab mereka di Parlimen Batu. – KOSMO! ONLINE


PRU15: Parlimen Padang Serai mengundi 7 Disember
Oleh EDDY AQMAL MOHAMED HAMIDI

18 November 2022, 4:38 pm
PUTRAJAYA – Suruhanjaya Pilihan Raya (SPR) hari ini menetapkan bahawa tarikh hari mengundi bagi Parlimen P.017 Padang Serai adalah pada 7 Disember depan dan bukannya 19 November seperti di kawasan Parlimen lain.
Pengerusinya, Tan Sri Abdul Ghani Salleh berkata, tarikh itu ditetapkan dalam mesyuarat khas yang bersidang hari ini susulan penerimaan Writ Pilihan Raya yang dikembalikan Pegawai Pengurus Bahagian Pilihan Raya Parlimen Padang Serai pada 16 November lalu berhubung kematian calon Pakatan Harapan (PH), mendiang M. Karupaiya.
“SPR telah menetapkan bahawa satu Pilihan Raya Umum ke-15 (PRU15) Bahagian Pilihan Raya Parlimen P.017 Padang Serai perlu diadakan semula. Oleh yang demikian, proses pengundian di Padang Serai tidak akan diadakan pada 19 November ini.
“Writ Pilihan Raya telah dikeluarkan hari ini (18 November), Hari Penamaan Calon ditetapkan pada 24 November (Khamis) depan, Hari Mengundi Awal pada 3 Disember (Sabtu) dan Hari Mengundi bagi Parlimen Padang Serai adalah pada 7 Disember (Rabu) katanya dalam kenyataan hari ini.
Menurut Abdul Ghani, tempoh berkempen pula telah ditetapkan selama 13 hari iaitu bermula selepas pengisytiharaan calon-calon yang bertanding pada 24 November sehingga pukul 11.59 malam, 6 Disember depan.
“Bagi urusan permohonan semua kategori undi pos luar negara dan dalam negara secara dalam talian pula, ia dibuka daripada 18 November (Jumaat) dan ditutup pada 22 November (Selasa).

“Bagi maksud PRU15 Bahagian Pilihan Raya Parlimen P.017 Padang Serai, Dewan Kompleks Sukan Kulim Hi-Tech, Kulim akan digunakan sebagai Pusat Penamaan Calon (PPC) dan Pusat Penjumlahan Rasmi Undi (PPRU),” jelas beliau.
Tambahnya, pada Hari Penamaan Calon 24 November kelak, calon-calon layak yang sah dinamakan sebelum ini dikehendaki hadir ke Pusat Penamaan Calon (PPC) bagi tujuan cabutan undi untuk menentukan giliran pada kertas undi.
“Manakala, bakal-bakal calon baharu yang ingin bertanding dalam PRU15 Bahagian Pilihan Raya Parlimen P.017 Padang Serai, hendaklah menyerahkan Kertas Penamaan Calon yang telah lengkap diisi dan disemak oleh Pejabat Pegawai Pengurus, calon atau penyokong atau pencadangnya semasa Hari Penamaan Calon di PPC yang telah ditetapkan oleh SPR.
“Daftar Pemilih Pilihan Raya (DPPR) yang akan digunakan untuk PRU15 Bahagian Pilihan Raya Parlimen P.017 Padang Serai adalah daftar pemilih terkini sehingga Daftar Pemilih Tambahan
Bulan Ogos 2022 yang dikemaskini sehingga 9 Oktober 2022,” katanya.
Jelas beliau, DPPR tersebut mengandungi seramai 133,867 orang pemilih yang terdiri daripada 133,776 orang pengundi biasa, 76 orang polis dan 15 orang Pengundi Tidak Hadir Luar Negara.
“DPPR bagi PRU15 Bahagian Pilihan Raya Parlimen P.017 Padang Serai ini dijadualkan akan mula dijual pada 23 November 2022 (Rabu) dan para pengundi boleh membuat semakan maklumat pengundian untuk mengetahui maklumat pusat mengundi, saluran mengundi dan nombor bilangan mereka.
“Semakan boleh dibuat melalui portal semakan di pautan https://mysprsemak.spr.gov.my atau hubungi Hotline SPR di talian 03-88927018, 03-88880040 atau melalui aplikasi MySPR Semak mulai 23 November 2022 (Rabu) ini,” katanya.
Abdul Ghani berkata, PRU15 Bahagian Pilihan Raya Parlimen P.017 Padang Serai dianggarkan memerlukan peruntukan sebanyak RM1.6 juta. – KOSMO! ONLINE


Aliran trafik Terengganu sesak dengan perantau pulang mengundi
Oleh KAMALIZA KAMARUDDIN

18 November 2022, 4:44 pm
KUALA NERUS – Aliran trafik di Terengganu khususnya Lebuh Raya Pantai Timur 2 semakin sesak dengan kenderaan perantau yang pulang untuk mengundi pada Pilihan Raya Umum ke-15 (PRU15) esok.
Tinjauan Kosmo! di Plaza Tol Gemuroh hari ini mendapati kesesakan sepanjang lebih dua kilometer dan dijangka berlarutan sehingga lewat malam ini.
Seorang pekerja kilang, Abdullah Idris, 27, berkata, dia bersama dua rakannya memilih bermotosikal hampir 15 jam untuk pulang menunaikan tanggungjawab sebagai pengundi ke Tanah Merah, Kelantan dari Johor Bahru.
“Alhamdulillah, perjalanan menunggang motosikal selesa kerana cuaca redup sepanjang perjalanan.
“Begitupun, kawasan rehat dan rawat (R&R) di sepanjang lebuh raya agak sesak seolah-olah kita sedang berada di musim perayaan,” katanya kepada Kosmo! di sini hari ini.
Seorang pelajar, Luqmanul Haqim Ahmad, 20, pula sangat teruja dapat pulang ke Kuala Terengganu untuk menunaikan kewajipan sebagai pengundi untuk kali pertama pada PRU15 ini.

“Saya dan kawan-kawan yang berasal dari Terengganu berpakat berkongsi kereta bagi menjimatkan perbelanjaan dan mula bertolak dari Sepang, Selangor selepas Subuh tadi.
“Jalan memang agak sesak sebaik sahaja memasuki Plaza Tol Gombak namun kami seronok kerana ini adalah pengalaman yang sangat ‘mahal’ dan ‘manis’ dikenang, apatah lagi melihat banyak kereta yang mengibarkan bendera dan logo parti politik pilihan masing-masing,” katanya. – KOSMO! ONLINE


Tze Yong ke separuh akhir Terbuka Australia
Oleh MUHAMMAD HELMEE RAMLI

18 November 2022, 4:33 pm
PETALING JAYA – Pemain perseorangan lelaki negara, Ng Tze Yong meneruskan kemaraan pada Kejohanan Badminton Terbuka Australia apabila melangkah ke pusingan separuh akhir yang berlangsung esok.
Pada aksi suku akhir yang berlangsung di Pusat Sukan Negeri, Sydney hari ini, dia tidak berdepan sebarang masalah apabila mencatat kemenangan mudah 21-9, 21-7 ke atas pemain tuan rumah, Nathan Tang.
Bagaimanapun, pemenang pingat perak Sukan Komanwel Birmingham 2022 itu dijangka berdepan tugas berat esok apabila dijadualkan bertemu pemain China yang sedang meningkat naik, Lu Guang Zu.
Semalam, pemain berusia 26 tahun itu melakar kejutan apabila menyingkirkan perseorangan profesional negara yang juga pilihan utama kejohanan, Lee Zii Jia menerusi keputusan 20-22, 21-15, 21-16.
Sekiranya Tze Yong dapat menampilkan aksi terbaik pada perlawanan esok, tidak mustahil dia mampu untuk menewaskan Guang Zu, sekali gus melangkah ke pentas final yang akan berlangsung Ahad ini.
Tze Yong menggalas misi tersendiri pada Terbuka Australia kali ini apabila mahu menempatkan diri dalam kelompok 32 terbaik dunia bagi membolehkan dia menyertai kejohanan bertaraf Jelajah Dunia Super 1000 musim depan. – KOSMO! ONLINE